title: आलू के चिप्स

text: ब्रिटेन में कई अन्य ऐसे उत्पाद भी हैं जिन्हें चिप्स कहा जाता है परन्तु ये आलू के चिप्स की श्रेणी में नहीं आते हैं क्योंकि न तो ये आलू से बनते हैं तथा ना ही इनको चिप किया जाता है (उदाहरण के लिए वॉटसिट्स, क्वावर्स, स्किप्स, हूला हूप्स तथा मॉन्स्टर मंच)


title: आलू के चिप्स

text: केटल-शैली के चिप्स (ब्रिटेन/यूरोप में इन्हें हाथ से बने कहा जाता है) परंपरागत रूप से "बैच-शैली" विधि से बनाये जाते हैं, जहां सभी चिप्स एक साथ कम तापमान पर टेल जाते हैं, साथ ही उन्हें लगातार चलाते रहा जाता है जिससे वे आपस में चिप न जायें. हाल ही में केटल-शैली के चिप्स के निर्माण में कुछ प्रगति हुई है, इसको "सतत-शैली" (जैसे कि एक लम्बी कन्वेयर बेल्ट की सहायता से) से बनाया जाना संभव हुआ है, इससे बनने वाले केटल-शैली के चिप्स में वास्तविक, पुराने फैशन जैसी संरचना तथा स्वाद होता है।


title: आलू के चिप्स

text: गैर-आलू आधारित चिप्स भी उपलब्ध हैं। कुमारा (मीठा आलू) के चिप्स कोरिया, न्यू जीलैंड व जापान में खाए जाते हैं; चुकंदर तथा गाजर के चिप्स ब्रिटेन में उपलब्ध हैं। भारत स्थानीय 'चिप्स की दुकानों' की एक बड़ी संख्या के लिए प्रसिद्ध है, ये न सिर्फ आलू के चिप्स, बल्कि केला चिप्स, साबूदाना चिप्स, रतालू चिप्स और यहां तक कि गाजर के चिप्स भी बेचते हैं। केला चिप्स, जिन्हें शिफल्स अथवा टोस्टोन्स भी कहा जाता है, की बिक्री दक्षिणी गोलार्ध में भी होती है जिसमें संयुक्त राज्य अमेरिका से चिली तक शामिल है। फिलीपींस में, केले के चिप्स की बिक्री स्थानीय सामग्री भंडार में होती है। केन्या में, चिप्स अरारोट तथा साबूदाना तक से बनाए जाते हैं। ब्रिटेन, स्वीडन, फिनलैंड तथा ऑस्ट्रेलिया में प्रिंगल की चावल से बनी एक नयी विविधता की बिक्री आलू से बनने वाले चिप्स के मुकाबले कम वसा वाले चिप्स के रूप में की जा रही है। हाल ही में, ऑस्ट्रेलियाई कंपनी ऐब्सोल्यूट ऑर्गेनिक ने चुकंदर से बने चिप्स को जारी किया है।


title: गुरदास मान

text: गुरदास मान का जन्म 4 जनवरी 1957 को पंजाब के मुक्तसर जिले में स्थित गिद्दड़बाहा नामक कस्बे में हुआ। प्रारंभिक शिक्षा मलोट में हुई तथा उच्च शिक्षा के लिए आप पटियाला आ गए। पटियाला के नैशनल इंस्टीच्यूट ऑफ स्पोर्टस (एन आई एस) से डिग्री ली।


title: गुरदास मान

text: एक बार जनवरी 2001 को रोपड़ के पास तथा जनवरी 2007 में वे हरियाणा के करनाल जिले के बस्तारा गांव के निकट एक और वाहन दुर्घटना के शिकार हुए जिसमें वह घायल हो गए।


title: गुरदास मान

text: गुरदास मान जागरण प्रकाशन लिमिटेड के पंजाबी भाषा के समाचार पत्र पंजाबी जागरण के ब्रांड एंबेसडर भी हैं।


title: गुरदास मान

text: १ अगस्त २०१३ को चंडीगढ़ में वे अपनी नई पंजाबी म्यूजिक एल्बम "रोटी" रिलीज करने पहुंचे। यह पूछने पर कि उन्हें इस एलबम का कौन सा गाना सबसे अच्छा लगता है, उन्होंने कहा - मेरी इस म्यूजिक एल्बम में आठों गीत मेरे लाडले बच्चों की तरह है। जैसे एक मां को अपने सभी बच्चे अच्छे लगते हैं, वैसे ही मुझे ये सभी गीत.


title: गुरदास मान

text: जल्द ही वह एक पंजाबी फिल्म पंजाबिये जुबाने करने जा रहे हैं, जिसे उनकी पत्नी मनजीत मान डायरेक्ट करेंगी। इस फिल्म की शूटिंग अगले साल जून तक शुरू हो जाएगी।


title: गुरदास मान

text: पंजाबी गायकी का सबसे बड़ा स्टार होने के बावजूद भी स्टारडम या घमंड मान साहब को छू भी नहीं पाया है। छोटे छोटे गांवों में भी धार्मिक अनुष्ठानों, मेलों आदि में वे अक्सर गाया करते हैं।,


title: गुरदास मान

text: वे नकोदर स्थित डेरा बाबा मुराद शाह ट्रस्ट के चेयरमैन भी हैं। इस ट्रस्ट की ओर से उत्तराखण्ड में जून 2013 में आई बाढ़ के लिए प्रधानमंत्री राहत कोष में उन्होंने 11 लाख रूपये का दान दिया।


title: गुरदास मान

text: 9 जनवरी 2001 को रोपड़ के पास एक भयानक हादसे में मान बाल बाल बचे किंतु इनके ड्राईवर तेजपाल की मृत्यु हो गई। वे उसे अपना अच्छा दोस्त भी मानते थे, उसे समर्पित करते हुए उन्होंने एक गाना भी लिखा व गाया - "बैठी साडे नाल सवारी उतर गयी"।


title: गुरदास मान

text: मान साहब के व्यक्तित्व का अंदाजा इस घटना से लगाया जा सकता है। म्यूजिक एल्बम "रोटी" की रिलीज पर म्यूजिक वीडियो डायरेक्टर - म्यूजिक डायरेक्टर जतिंदर शाह से जब गुरदास मान के साथ के अनुभव के बारे में पूछा गया तो वह इतने इमोशनल हो गए कि उनकी आंखें भर आई और वह चुप हो गए। तब गुरदास मान अपनी सीट से उठकर आए और जतिंदर को गले से लगा लिया।


title: एनोडीकरण

text: एनोडीकरण (Anodizing या anodising) एक प्रक्रिया है जिसमें विद्युत-धारा का उपयोग करके किसी धातु के सतह पर स्थित प्राकृतिक आक्साइड के स्तर को और अधिक मोटा किया जाता है। एनोडिकरण ( Anodizing ) एल्युमीनियम की धातु के पृष्ठभाग पर हवा की ऑक्सीजन के साथ अभिक्रिया होने से प्राकृतिक रूप से एक संरछक परत निर्मित होती है ।एनोडीकरण प्रक्रिया दवारा यह परत वांछित मोटाई की बनाई जा सकती है ।विद्युत अपघटन ।उदधति का उपयोग करके एनोडीकरण किया जाता है ।विद्युत अपघटन सेल में तनु अम्ल लेकर उसमें एल्युमीनियम की वस्तु को धनाग्र के रूप में डुबाते हैं ।विद्युत प्रवाह शुरू करने पर ऋणाग्र के पास हाइड्रोजन गैस तो धनाग्र के पास आक्सीजन गैस मुक्त होती है ।ऑक्सीजन के साथ अभिक्रिया होने से एल्युमीनियम वस्तु रूपी धनाग्र पर हाइड्रेटेड एल्युमीनियम ऑक्साइड की परत तैयार होती है ।इस बीच सेल में रंग डालकर इस परत को आकर्षक बनाया जा सकता है ।


title: उबर कप

text: उबर कप, जिसे कभी कभी महिलाओं की विश्व टीम प्रतियोगिता भी कहा जाता है एक बड़ी अंतरराष्ट्रीय बैडमिंटन प्रतियोगिता है जिसमें विभिन्न देशों की राष्ट्रीय महिला बैडमिंटन टीमें हिस्सा लेती हैं। पहली बार इसका आयोजन 1956–1957 में तीन वर्षों के अंतराल पर किया गया था। फिर 1984 से यह हर दो वर्षों के अंतराल पर होने लगी। इसका कार्यक्रम और आयोजन स्थल थॉमस कप के साथ मिला दिया गया जो पुरुष टीमों की वैश्विक प्रतियोगिता थी। उबर कप का नाम पूर्व ब्रिटिश महिला खिलाड़ी बेट्टी उबर के नाम पर पड़ा था जिन्होंने १९५० में पुरुषों के जैसी ही महिलाओं के लिये इस तरह की प्रतियोगिता के आयोजन की बात सोची थी। उन्होंने 1956–1957 के पहले प्रतियोगिता के लिये खिलाड़ियों का चुनाव भी किया जिसका आयोजन लंकाशायर, इंग्लैंड के लीथम सेंट ऐन्स में हुआ था।


title: उबर कप

text: इस प्रतियोगिता का ढाँचा पुरुषों के थॉमस कप की ही तरह था। २०१४ की प्रतियोगिता में चीन की टीम सबसे सफल टीम रही जिसने यह खिताब सबसे ज्यादा १३ बार जीता। जापान ने पांच बार व इंडोनेशिया और अमेरिका ने ३-३ बार यह खिताब जीता।


title: उबर कप

text: उबर कप ट्रॉफी आधिकारिक रूप से १९५६ में वार्षिक सभा में प्रदर्षित की गई थी, उसी वर्ष पहली बार उबर कप प्रतियोगिता आयोजित की गयी थी। इसका निर्माण "मैपिन और वेब" द्वारा बनाया गया था जो लंदन के जानेमाने चांदी निर्माता थे। यह ट्रॉफ़ी २० इंच उंची थी जिसके उपर एक घुमने वाली ग्लोब लगी है जिसपर एक महिला खिलाड़ी शटलकॉक के साथ खड़ी है।


title: उबर कप

text: आजतक सिर्फ पांच देशों ने उबर कप का खिताब जीता है जिसमें चीन ने सबसे ज्यादा १३ प्रतियोगिताएँ, जापान ५, इंडोनेशिया ३, संयुक्त राज्य अमेरिका ३, और कोरिया ने १ खिताब जीता है। उबर कप आजतक दू ही महाद्वीपों एशिया और उत्तर अमेरिका में आयोजित हुई है।


title: उबर कप

text: ८ टीमें फ़ाइनल तक पंहुची हैं। उपविजेता देश हैं डेनमार्क, इंग्लैंड व नीदरलैंड। स्वीडन, भारत, जर्मनी, चीनी ताइपे, थाईलैंड सेमी फ़ाइनल तक पंहुच चुके हैं।


title: उबर कप

text: , इस प्रतियोगिता के इतिहास के फ़ाइनल चरण में पहुंचने वाले कुल २१ देश हैं। एशिया के सबसे ज्यादा १० देश हैं और यूरोप के ६। अमेरिका और ओसेनिया के दो दो व अफ्रीका से दक्षिण अफ्रीका ने फ़ाइनल खेलने के लिये योग्यता पाई।


title: कोस

text: कोस दूरी नापने का एक भारतीय माप (ईकाई) है। अभी भी बुजुर्ग लोग दूरी के लिये कोस का प्रयोग करते हुए मिल जाते हैं।


title: कोस

text: प्राचीनकाल में यह ४,००० हाथ, अथवा किसी-किसी के मत से ८,००० हाथ की दूरी का नाम था। आजकल यह दो मील (लगभग 1 किलोमीटर) का माना जाता है।


title: खड़गपुर जंक्शन रेलवे स्टेशन

text: खड़गपुर जंक्शन रेलवे स्टेशन भारत के पश्चिम बंगाल राज्य में पश्चिम मेदिनीपुर जिले के खड़गपुर में स्थित का एक रेलवे स्टेशन है।


title: खड़गपुर जंक्शन रेलवे स्टेशन

text: खड़गपुर जंक्शन 1898-99 में चालू किया गया था। एक तरफ, बंगाल नागपुर रेलवे का खड़गपुर- कटक लाइन 1899 में नए वर्ष के दिन चालू किया गया था। दूसरी ओर, 19 अप्रैल 1900 को कोलाघाट में रूपनारायण नदी पर पुल के उद्घाटन के साथ, हावड़ा को खड़गपुर के साथ जोड़ा गया। उसी वर्ष खड़गपुर को सिनी से भी जोड़ा गया था। मार्ग 1898-99 में तैयार हुई थी। खड़गपुर- मिदनापुर शाखा मार्ग को 1901 में यातायात के लिए खोला गया था।


title: खड़गपुर जंक्शन रेलवे स्टेशन

text: गोरखपुर, और केरल के कोल्लम जंक्शन के बाद, खड़गपुर में लंबाई के साथ दुनिया का तीसरा सबसे लंबा रेलवे प्लेटफॉर्म है। गोरखपुर रेलवे स्टेशन का पुनर्निमाण पूरा हो जाने के बाद 6 अक्टूबर 2013 को नए प्लेटफॉर्म का उद्घाटन किया गया। तब तक खड़गपुर ने कई वर्षों तक दुनिया के सबसे लंबे प्लेटफार्म होने का गौरव प्राप्त किया। खड़गपुर में एशिया की सबसे बड़ी रेलवे सॉलिड स्टेट इंटरलॉकिंग (SSI) प्रणाली भी स्थित है।


title: खड़गपुर जंक्शन रेलवे स्टेशन

text: खड़गपुर जंक्शन के प्लेटफार्म नं. 1 और 3, और 2 और 4 लगा हुआ हैं। 24 कोच वाला कोरोमंडल एक्सप्रेस प्लेटफॉर्म नं. 3 की शुरुआत में रुकती है, और इसका पिछला डब्बा प्लेटफॉर्म नं. 1 में कुछ दूरी तक आता है। आलू खासा खड़गपुर रेलवे प्लेटफॉर्म पर पाए जाने वाले प्रसिद्ध पकवानों में से एक है।


title: खड़गपुर जंक्शन रेलवे स्टेशन

text: यह हावड़ा के बाद दक्षिण पूर्वी रेलवे जोन का सबसे व्यस्त जंक्शन स्टेशन है। इसलिए, इसे दक्षिण पूर्वी रेलवे का प्रवेश द्वार कहा जाता है। यह भारत के पचास सबसे ज्यादा बुकिंग किये जाने वाले स्टेशनों में से एक है। यह एक जंक्शन स्टेशन है जो हावड़ा को मुंबई, चेन्नई, आद्रा / पुरुलिया और नई दिल्ली से टाटानगर के माध्यम से जोड़ता है। यह भुवनेश्वर को नई दिल्ली से भी जोड़ता है। इस स्टेशन से प्रतिदिन लगभग 275 ट्रेनें गुजरती हैं जिसमें माल गाड़ी शामिल है। यात्री यातायात के संदर्भ में, यह प्रतिदिन 176 ट्रेनों को संभालती है। इसलिए, खड़गपुर स्टेशन को और सुचारू रूप से चलाने के लिये, दक्षिण पूर्व रेलवे ने खड़गपुर के लिए एक वैकल्पिक स्टेशन के रूप में हिजली (आईआईटी-खड़गपुर के करीब) को विकसित करने का फैसला किया है। भविष्य में, बालासोर की ओर से आने वाली और आद्रा या टाटानगर की ओर जाने वाली अधिकांश नई ट्रेनें हिजली पर रुकेंगी और खड़गपुर को बायपास करेंगी। खड़गपुर और हिजली के बीच यात्री आवागमन बढ़ाने के लिए, इन दोनों स्टेशनों के बीच नई ईएमयू सेवाएं शुरू की गई हैं।


title: खड़गपुर जंक्शन रेलवे स्टेशन

text: हावड़ा-नागपुर-मुंबई रेलमार्ग को भारतीय रेलवे के रूट ए के तहत वर्गीकृत किया गया है, जो ट्रेनों की 160 कि.मी / घंटा की अधिकतम अनुमेय गति को झेल सकती है। हालांकि, हावड़ा और खड़गपुर के बीच स्वचालित ब्लॉक खंड के परिणामस्वरूप, गति 120 कि.मी / घंटा तक सीमित है। हावड़ा-खड़गपुर खंड को भारतीय रेलवे पर उच्च घनत्व वाले स्वचालित ब्लॉक खंड मार्गों में से एक के रूप में पहचाना गया है। इस प्रकार टीपीडब्ल्यूएस (ट्रेन प्रोटेक्शन एंड वॉर्निंग सिस्टम) को इस खंड पर तैनात किया गया है, ताकि दुर्घटनाओं से पूर्व ट्रेन ड्राइवरों को आगाह किया जा सके।


title: जैव-अवकर्षण प्लास्टिक

text: जैव-निम्नीकारक प्लास्टिक ऐसे प्लास्टिक होते हैं, जो पर्यावरण में प्राकृतिक वायुजीवी (खाद) तथा अवायुजीवी (कचरा) के रूप में अपघटित हो जाते हैं। प्लास्टिक का जैव-निम्नीकरण, पर्यावरण में सूक्ष्मजीवों को सक्रिय कर संपन्न किया जा सकता है, जो प्लास्टिक झिल्लियों की आण्विक संरचना के उपापचय द्वारा एक खाद सदृश मिट्टी वाले अक्रिय पदार्थ का निर्माण करते हैं और पर्यावरण के लिए कम हानिकारक होते हैं। वे जैव-प्लास्टिक अथवा ऐसे प्लास्टिक से बने होते हैं, जिनके घटक नवीकरणीय कच्ची सामग्रियों, या किसी अतिरिक्त पदार्थ के मिश्रण वाले पेट्रोलियम-आधारित प्लास्टिक से निर्मित होते हैं। फैलाव वाले कारकों के मिश्रणयुक्त जैव-सक्रिय यौगिक के प्रयोग से यह सुनिश्चित होता है कि जब वे ताप तथा नमी के संपर्क में आते हैं तो प्लास्टिक अणुओं की संरचना को प्रसारित कर देते हैं और जैव-सक्रिय यौगिकों को प्लास्टिक के उपापचय तथा उदासीनीकरण के लिए प्रेरित कर देते हैं।


title: जैव-अवकर्षण प्लास्टिक

text: जैव-निम्नीकारक प्लास्टिक विशेष रूप से दो रूपों में निर्मित किए जाते हैं: इंजेक्शन मोल्डेड (ठोस, 3D आकार), जो इस्तेमाल के बाद फेंक दी जाने वाली खाद्य सेवा वस्तुओं में होते हैं, तथा झिल्ली (फ़िल्म), जो विशेषकर जैविक (ऑर्गेनिक) फल पैकेजिंग तथा पत्तियां और घास के कतरनों के लिए संग्रह करने वाले थैलों एवं अधसड़ी कृषि घास-फूसों में इस्तेमाल होते हैं। कुल मिलाकर जैविक प्लास्टिक्स प्रकृति के लिए बहुत फ़ायदेमंद होता है। जैविक प्लास्टिक बहुत जल्दी खाद बनता है और इससे किसानों को बहुत फ़ायदा होता है।


title: जैव-अवकर्षण प्लास्टिक

text: अमेरिका में एएसटीएम इंटरनैशनल (ASTM International) जैव-निम्नीकारक मानकों को परिभाषित करने वाला एक आधिकारिक निकाय है। इन मानकों पर नज़र रखने वाली विशेष उप-समिति, ‘एनवायरन्मेंटली डीग्रेडेबल प्लास्टिक्स एंड बायोबेस्ड प्रोडक्ट्स’ (Environmentally Degradable Plastics and Biobased Products) की डी20.96 (D20.96) समिति के अंतर्गत आती है। मौजूदा एएसटीएम (ASTM) मानकों को मानक विनिर्देशों तथा मानक जांच विधियों के रूप में परिभाषित किए जाते हैं। मानक विनिर्देश सफल तथा असफल परिदृश्य का निर्माण करते हैं, जबकि मानक जांच विधियां प्लास्टिक की विशिष्ट जैव-निम्नीकारक को बढ़ावा देने वाले विशेष जांच पैमाने की पहचान करती हैं।


title: जैव-अवकर्षण प्लास्टिक

text: वर्तमान में ऐसे तीन एएसटीएम (ASTM) मानक विनिर्देश हैं, जो मुख्य रूप से खाद-निर्माण वाले पर्यावरणों में जैव-निम्नीकारक प्लास्टिकों से निपटते हैं, जिनमें एएसटीएम (ASTM) D6400-04 खाद बनने योग्य प्लास्टिकों के लिए मानक विनिर्देश, एएसटीएम (ASTM) D6868 - 03 कागज के स्तरीकरण (कोटिंग) तथा अन्य अधःस्तरीय पदार्थों के रूप में प्रयुक्त प्लास्टिकों के लिए मानक विनिर्देश, तथा एएसटीएम (ASTM) D7081 - 05 समुद्री पर्यावरण में अप्लावी जैव-निम्नीकारक प्लास्टिकों के लिए मानक विनिर्देश होते हैं।


title: जैव-अवकर्षण प्लास्टिक

text: वर्तमान में अवायुजीवी पर्यावरण के लिए सबसे सटीक मानक जांच विधि ASTM D5511 - 02 है, जो उच्च-ठोस अवायुजीवी-पाचन दशाओं के अंतर्गत प्लास्टिक पदार्थों के अवायुजीवी जैव-निम्नीकरण निर्धारण की मानक जांच विधि है। अवायुजीवी पर्यावरणों में एक अन्य मानक जांच विधि है- ASTM D5526 - 94(2002) जो त्वरित अवायुजीवी कचरे की दशाओं में प्लास्टिक पदार्थों के अवायुजीवी जैव-निम्नीकरण के निर्धारण की एक अन्य मानक जांच विधि है, इस जांच को प्रदर्शित करना अत्यंत कठिन साबित हुआ है।


title: जैव-अवकर्षण प्लास्टिक

text: वर्तमान में कैलिफोर्निया का कानून ‘AB 1972’ केवल अमेरिकन सोसाइटी फॉर टेस्टिंग मैटेरियल्स (American Society for Testing Materials) (एएसटीएम) द्वारा सत्यापित की जा सकने वाली शब्दावलियों के प्रयोग द्वारा ही प्लास्टिक के सटीक पर्यावरणीय विज्ञापन को सुनिश्चित करता है। इस कानून में ASTM मानक जांच विधियां शामिल नहीं हैं। दो एएसटीएम (ASTM) मानक विनिर्देश, जिनका कानून में प्रयोग हुआ है, ASTM D6400 तथा D7081 हैं। इन एएसटीएम (ASTM) विनिर्देशों पर खरा उतरने वाले उत्पाद ही अपने उत्पाद लेबलों पर ‘खाद-निर्माण योग्य’ (कम्पोस्टेबल) शब्दों का प्रयोग कर सकते हैं।


title: जैव-अवकर्षण प्लास्टिक

text: हालांकि, जैव-निम्नीकारक प्लास्टिक हर मर्ज़ की दवा नहीं होतीं. कुछ आलोचक मानते हैं कि प्रमाणित जैव-निम्नीकारक प्लास्टिकों की एक संभावित पर्यावरणीय हानि यह है कि उनमें फंसे कार्बन वायुमंडल में ग्रीनहाउस गैस के रूप में मुक्त होते हैं। हालांकि प्राकृतिक-पदार्थों से प्राप्त जैव-निम्नीकारक प्लास्टिक, जैसे सब्जियों वाली फ़सलों से या जंतु उत्पाद से व्युत्पन्न प्लास्टिक अपनी वृद्धि के चरण में CO को अलग करते हैं, इस प्रकार जब वे अपघटित हो रहे होते हैं केवल तभी CO मुक्त करते हैं, इसलिए कार्बन डाइऑक्साइड उत्सर्जन में कोई परिणामी वृद्धि नहीं होती.


title: जैव-अवकर्षण प्लास्टिक

text: हालांकि प्रमाणित जैव-निम्नीकारक प्लास्टिक के जैव-निम्नीकरण के लिए नमी तथा ऑक्सीजन वाले एक विशेष वातावरण की आवश्यकता होती है, जो व्यावसायिक रूप से संचालित खाद निर्माण स्थलों में पाया जाता है। प्राकृतिक पदार्थों से प्राप्त जैव-निम्नीकारक प्लास्टिकों के प्रसंस्करण में प्रयुक्त कार्बन, जीवाश्म इंधन तथा जल के कुल प्रयोग तथा उनके मानव खाद्य आपूर्ति के लिए नकारात्मक प्रभाव को लेकर काफी बहस चल रही है। अनवीकरणीय जीवाश्म इंधनों से बने पारंपरिक प्लास्टिक में प्लास्टिक के प्रसंस्करण में प्रयुक्त कार्बन की मात्रा से अधिक कार्बन फंसे होते हैं। कार्बन, प्लास्टिक के लैटिस के भीतर फंसे होते हैं तथा वे विरले ही पुनर्चक्रित किए जाते हैं।


title: जैव-अवकर्षण प्लास्टिक

text: चिंता यह है कि जब वास्तविक जैव-निम्नीकारक प्लास्टिक समेत जैव-निम्नीकारक पदार्थ किसी अवायुजीवी (कचरा) वातावरण में अपघटित होता है तो अन्य ग्रीन हाउस गैस, मीथेन, मुक्त हो सकती है। इन विशेष कचरा-स्थलों वाले वातावरण से निर्मित मीथेन विशेष रूप से एकत्र किया जाता है और वातावरण में मुक्त होने से बचाने के लिए उन्हें जला दिया जाता है। स्वच्छ सस्ती ऊर्जा के प्रयोग के लिए आजकल कुछ कचरा स्थल (लैंडफ़िल) मीथेन बायोगैस एकत्र करते हैं। निश्चित रूप से अजैव-निम्नीकारक प्लास्टिक को जलाने से काबर्न डाइ ऑक्साइड भी मुक्त होता है। अवायुजीवी (लैंडफ़िल) वातावरण के प्राकृतिक जैव-निम्नीकारक से निर्मित प्लास्टिक के जमाव के कारण प्लास्टिक सैकड़ों सालों तक मौजूद रहते हैं।


title: जैव-अवकर्षण प्लास्टिक

text: यूएस ईपीए (US EPA) ने कचरा स्थल डिजायन तथा निर्माण के लिए कड़े मानक लागू किए हैं ताकि प्रमुख रूप से कचरा स्थलों में जैव-निम्नीकरण को रोका जा सके. इसलिए कचरा स्थल से मिथैन का उद्देश्यपूर्ण उत्पादन एक विरल उदाहरण है और अधिकतर शहरी ठोस अपशिष्ट के लिए नियम नहीं है।


title: जैव-अवकर्षण प्लास्टिक

text: यह भी संभव है कि अंततः जीवाणु में प्लास्टिकों के निम्नीकरण की क्षमता विकसित हो जाएगी. यह तो नायलॉन के साथ पहले ही हो चुका है: वर्ष 1975 में दो प्रकार के नायलॉन भक्षी जीवाणुओं, "फ्लैवोबैक्टीरिया (Flavobacteria)" तथा "स्युडोमोनास (Pseudomona)" की खोज की गई, जिनमें ऐसा एंजाइम (नायलोनेज) पाया गया, जो नायलोन को अपघटित करने में सक्षम होता है। जबकि निपटान के लिए कोई समाधान नहीं है, तो ऐसे में यह संभव है कि जीवाणुओं में अन्य संश्लेषित प्लास्टिकों के उपयोग की भी क्षमता विकसित कर ले. वर्ष 2008 में 16 वर्ष के एक लड़के ने कथित रूप से प्लास्टिक खाने वाले दो जीवाणुओं का पता लगाया.


title: जैव-अवकर्षण प्लास्टिक

text: वास्तव में बाद वाली संभावना सायबरमेन (Cybermen) के निर्माताओं किट पेड्लर तथा गेरी डेविस (पटकथा-लेखक) द्वारा लिखित एक चेतावनीपूर्ण उपन्यास का विषय थी, जहां उन्होंने अपनी डूमवाच (Doomwatch) श्रृंखला के पहले धारावाहिक के कथानक का पुनरुपयोग किया था। वर्ष 1971 में लिखित उपन्यास "म्युटैंट 59: द प्लास्टिक ईटर (Mutant 59:The plastic Eater)", एक ऐसी कहानी है, जिसमें प्लास्टिक के भक्षण के लिए उत्पन्न होने वाले या कृत्रिम रूप से निर्मित किए जीवाणु को एक बड़े शहर में छोड़ दिया जाता है।


title: जैव-अवकर्षण प्लास्टिक

text: पॉलीहाइड्रोक्सीअल्केनोएट (पीएचए) जैसे जैव-बहुलक पदार्थ को किसी औद्योगिक खाद निर्माण स्थल में पूरी तरह से खाद बनाया जा सकता है।


title: जैव-अवकर्षण प्लास्टिक

text: पॉलीलैक्टिक अम्ल (पीएलए) 100% खाद बनने वाला एक अन्य जैव-बहुलक है, जो किसी औद्योगिक खाद निर्माण स्थल पर 60C पर पूरी तरह से निम्नीकृत किया जा सकता है। पूर्ण जैव-निम्नीकारक प्लास्टिक काफी महंगे होते हैं, कुछ हद तक इस कारण से कि बड़े आर्थिक पैमाने को हासिल करने के लिए वे व्यापक रूप से निर्मित नहीं किए जाते.


title: जैव-अवकर्षण प्लास्टिक

text: कुछ योज्य पदार्थ (additives) जब एक पारंपरिक प्लास्टिक में मिलाए जाते हैं, तब सूक्ष्मजीव उनके हाइड्रोकार्बनों को सूंघते हैं और उनकी आण्विक संरचना की ओर आकर्षित हो जाते हैं। तेल जब भूमि में होता है, तब सूक्ष्मजीव हाइड्रोकार्बनों की ओर आकर्षित होते हैं तथा तेल का भक्षण कर प्राकृतिक गैस का निर्माण करते हैं, जिसमें 50% मिथैन गैस होती है। तेल को जब विखंडित किया जाता है, तब 4% का इस्तेमाल प्लास्टिक उद्योग के लिए किया जाता है, पर यदि प्लास्टिक उद्योग इस 4% का प्रयोग नहीं करता है तब इस 4% को बेकार माना जाता है और उसे बाहर कर दिया जाता है या हटा दिया जाता है और अपशिष्ट निपटान स्थल पर उसे जमा कर दिया जाता है; अन्य 4% का प्रयोग आपके उपभोक्ता उत्पादों के निर्माण में किया जाता है। सूक्ष्मजीवों को प्लास्टिक की आण्विक संरचना की तरफ आकर्षित करने वाले जैविक यौगिकों के विखंडन की इसी अवस्था के दौरान उन्हें जला दिया जाता है। जलाए जाने वाले जैविक यौगिक तथा अन्य प्रमुख यौगिक जो सूक्ष्मजीवों की निर्दिष्ट संख्या की बोध को बढ़ाते हैं और सूक्ष्मजीवों के पीएच (pH) संतुलन को प्लास्टिक की आणविक संरचना में स्थित किया जाता है, ताकि ऐसे प्लास्टिक उत्पाद बनाए जा सकें जो सामान्य प्लास्टिक की अपेक्षा 100 गुना अधिक तीव्रता से निम्नीकृत हो सके.


title: जैव-अवकर्षण प्लास्टिक

text: उचित दशाओं में जैव-निम्नीकारक प्लास्टिकों को उस बिंदु तक निम्नीकृत किया जा सकता है, जहां सूक्ष्मजीव उन्हें उपापचयित कर सकें.


title: जैव-अवकर्षण प्लास्टिक

text: तेल आधारित जैव-निम्नीकारक प्लास्टिक संग्रहित कार्बन को कार्बन डाइऑक्साइड के रूप में मुक्त कर सकते हैं। टिकाऊ कृषि विधियों द्वारा निर्मित मंड आधारित जैव-प्लास्टिक लगभग कार्बन उदासीन हो सकता है, पर मिट्टी, जल प्रयोग तथा गुणवत्ता पर नुकसानदेह असर कर सकता है और जिससे खाद्य-पदार्थों की कीमत ऊंची हो सकती है।


title: जैव-अवकर्षण प्लास्टिक

text: ‘सोसाइटी ऑफ प्लास्टिक इंजीनियर्स’ (Society of Plastics Engineers) के अनुसार हर वर्ष दुनियाभर में लगभग 200 मिलियन टन प्लास्टिक का निर्माण किया जाता है। उन 200 मिलियन टनों में से, 26 मिलियन टन का उत्पादन अमेरिका में होता है। वर्ष 2003 में ईपीए (EPA) ने सूचना दी कि उन 26 मिलियन टन प्लास्टिक कचरों का केवल 5.8% ही पुनर्चक्रित किया जाता है, हालांकि यह तेजी से बढ़ रहा है।


title: जैव-अवकर्षण प्लास्टिक

text: प्लास्टिक के पुनर्चक्रण के लक्ष्यों को निराश करने वाला प्रमुख कारण यह है कि पारंपरिक प्लास्टिक को प्रायः जैविक अपशिष्टों (खाद्य कूड़े, गीले कागज तथा द्रव) के साथ मिला दिया जाता है, जिससे इसके भीतर स्थित बहुलक को महंगी स्वच्छता तथा सफाई विधियों के बिना पुनर्चक्रित करना कठिन तथा अव्यावहारिक हो जाता है।


title: जैव-अवकर्षण प्लास्टिक

text: दूसरी ओर, इन मिश्रित जैविक पदार्थों (खाद्य कूड़े, बगीचों के कचरे तथा गीले, अपुनर्चक्रण वाले कागज) से खाद का निर्माण करना (composting) अपशिष्टों की एक बड़ी मात्रा का निपटारा करने और सामुदायिक पुनर्चक्रण लक्ष्यों में नाटकीय रूप से वृद्धि करने की एक संभावित रणनीति होती है। खाद्य कूड़े, तथा गीले, अपुनर्चक्रण वाले कागजों में शामिल हैं 50 मिलियन टन ठोस शहरी कचरे.. इन अपशिष्ट वर्गों में जैव-निम्नीकारक प्लास्टिक अनिम्नीकरणीय प्लास्टिकों को विस्थापित सकते हैं, जिससे शहरी कचरे का खाद निर्माण, कचरा स्थलों से अप्राप्य अपशिष्टों की बड़ी मात्रा को दूसरे काम में लगाने का एक प्रमुख कारण बन जाता है।


title: जैव-अवकर्षण प्लास्टिक

text: भले ही पारंपरिक प्लास्टिकों की थोड़ी मात्रा ही जैविक पदार्थों में मिलाई जाए पर प्लास्टिक के नन्हे टुकड़ों के कारण जैविक अपशिष्टों का पूरा समूह ही “संदूषित” हो जाता है, जो अच्छी गुणवत्ता वाले खाद पदार्थ को बरबाद कर देता है। इसलिए खाद निर्माता तब तक मिश्रित जैविक अपशिष्ट वर्गों को स्वीकार नहीं करेंगे, जब तक कि वे पूरी तरह से अनिम्नीकरणीय प्लास्टिकों से रहित न हो जाएं. इसलिए अनिम्नीकरणीय प्लास्टिकों की अपेक्षाकृत छोटी मात्रा से भी एक महत्वपूर्ण अपशिष्ट निपटान रणनीति बाधित हो जाती है।


title: जैव-अवकर्षण प्लास्टिक

text: हालांकि जैव-निम्नीकारक प्लास्टिकों के समर्थक यह दलील पेश करते हैं कि ये पदार्थ इस समस्या का समाधान प्रस्तुत करते हैं। प्रामाणित जैव-निम्नीकारक प्लास्टिकों के खाद निर्माण संयंत्र में पूर्ण रूप से जैव-निम्नीकरणीय क्षमता के साथ ही उनकी उपयोगिता (हल्कापन, प्रतिरोधी, अपेक्षाकृत सस्ता होना) जुड़ी होती है। अपेक्षाकृत कम मात्रा में मिश्रित प्लास्टिकों को पुनर्चक्रित करने के बारे में चिंतित होने की बजाए ये समर्थक यह मानते हैं कि प्रामाणित जैव-निम्नीकारक प्लास्टिकों को अन्य जैविक अपशिष्टों के साथ शीघ्र मिश्रित किया जा सकता है, जिससे अप्राप्य ठोस अपशिष्ट की बड़ी मात्रा में खाद-निर्माण संभव हो पाता है। सभी मिश्रित जैविक पदार्थों का व्यावसायिक खाद-निर्माण तब व्यावसायिक रूप से साध्य तथा आर्थिक रूप से टिकाऊ हो जाता है। अधिक संख्या में नगर-निकाय अधिक बोझ वाले कचरा स्थलों से उल्लेखनीय मात्रा में अपशिष्टों का दिशा-परिवर्तन कर सकते हैं, क्योंकि संपूर्ण अपशिष्ट वर्ग अब जैव-निम्नीकारक हो जाते हैं और इसलिए उनका प्रसंस्करण आसान हो जाता है।


title: जैव-अवकर्षण प्लास्टिक

text: अतः जैव-निम्नीकारक प्लास्टिकों के उपयोग को बड़ी मात्रा में शहरी ठोस कचरों (वायुजीवी खाद-निर्माण के द्वारा) की पूर्ण प्राप्ति के एक प्रेरक के रूप में देखा जाता है, जो कचरा-स्थल या जला कर राख करने के अलावा अन्य माध्यमों में अप्राप्य होता.


title: जैव-अवकर्षण प्लास्टिक

text: हाल तक 'जैव-निम्नीकारक’ शब्द के उपयोग के विपणन दावों को लेकर कुछ ही कानूनी मानक हुआ करते थे। वर्ष 2007 में कैलिफोर्निया राज्य ने ऐसा नियम बनाया जो कंपनियों को अपने उत्पादों को तृतीय पक्ष प्रयोगशाला द्वारा प्रमाणीकरण करवाये बिना जैव-निम्नीकारक घोषित करने से प्रतिबंधित करता है।


title: जैव-अवकर्षण प्लास्टिक

text: ऑस्ट्रेलिया की संघीय अदालत ने 30 मार्च 2009 को घोषित किया कि इस्तेमाल कर फेंके जाने वाले 'जैव-निम्नीकारक' डायपर की एक निर्माण कंपनी का निदेशक जैव-निम्नीकरणीयता के बारे में जानबूझकर झूठे व भ्रामक दावे कर रहा था।


title: जैव-अवकर्षण प्लास्टिक

text: जून 2009 में फेडरल ट्रेड कमीशन (Federal Trade Commission) ने दो कंपनियों को जैव-निम्नीकरणीयता को लेकर असमर्थित विपणन दावे करने का दोषी पाया।


title: जैव-अवकर्षण प्लास्टिक

text: कई अनुसंधानकर्ताओं ने जैव-निम्नीकारक बहुलकों के गहन जीवन चक्र का मूल्यांकन किया है, ताकि यह पता लगाया जा सके कि क्या ये पदार्थ पारंपरिक जीवाश्म इंधन-आधारित साधनों की अपेक्षा अधिक ऊर्जा दक्ष है अथवा नहीं. गर्नग्रॉस व "अन्य" (Gerngross, et al.) ने आकलन किया कि एक किलोग्राम पॉलीहाइड्रोक्सीऐल्केनोएट (पीएचए) के निर्माण में प्रयुक्त जीवाश्म इंधन ऊर्जा की 50.4 MJ/kg मात्रा ख़पत होती है, जो ऐकियामा व "अन्य" (Akiyama, et al.) के एक अन्य आकलन के समान था, जिसने यह मान 50-59 MJ/kg के बीच बताया. इस सूचना में फीडस्टॉक (feedstock) ऊर्जा पर विचार नहीं किया गया था, जो गैर-जीवाश्म आधारित विधियों से प्राप्त होती है। पॉलीएक्टाइड (PLA) के लिए दो स्रोतों से मिलने वाली जीवाश्म ऊर्जा लागत 54-56.7 मानी जाती है, पर ‘नेचर वर्क्स’ द्वारा PLA के व्यावसायिक उत्पादन में हाल में हुई प्रगति ने वायु ऊर्जा की आपूर्ति द्वारा तथा बायोमास-चालित रणनीतियों से जीवाश्म इंधन आधारित ऊर्जा पर निर्भरता कुछ कम दी है। उन्होंने एक किलोग्राम पीएलए (PLA) के लिए केवल 27.2 एमजे (MJ) जीवाश्म इंधन-आधारित ऊर्जा लागत की सूचना दी और यह अनुमान लगाया कि अगली पीढ़ी के संयंत्रों में यह संख्या गिरकर 16.6 MJ/kg पर चली जाएगी. इसके विपरीपॉलीप्रोपीलीन (polypropylene) तथा उच्च घनत्व वाले पॉलीएथिलीन (polyethylene) के लिए क्रमशः 85.9 तथा 73.7 MJ/kg की आवश्यकता होती है, पर इन मानों में सन्निहित फीडस्टॉक ऊर्जा शामिल है, क्योंकि यह जीवाश्म इंधन पर आधारित है।


title: जैव-अवकर्षण प्लास्टिक

text: गर्नग्रॉस ने एक किलोग्राम पीएचए (PHA) के लिए कुल 2.65 जीवाश्म इंधन ऊर्जा को समतुल्य बताया, जबकि पॉलीप्रोपलीन के लिए केवल 2.2 किग्रा एफएफई (FFE) की आवश्यकता होती है। गर्नग्रॉस ने मूल्यांकन किया कि किसी भी जैव-निम्नीकारक बहुलक विकल्प को अपनाने के लिए ऊर्जा, पर्यावरण तथा आर्थिक लागत को लेकर समाज की प्राथमिकताओं को ध्यान में रखना होगा.


title: जैव-अवकर्षण प्लास्टिक

text: इसके अलावा वैकल्पिक तकनीकों की नवीनता को पहचानना भी अहम है। उदाहरण के लिए पीएचए (PHA) के उत्पादन की प्रौद्योगिकी आज भी विकास के चरण में है, तथा किण्वन चरण को हटाकर या फीडस्टॉक के रूप में खाद्य अपशिष्टों का प्रयोग कर ऊर्जा की ख़पत को और भी कम किया जा सकता है। मक्के के अलावा अन्य वैकल्पिक फ़सलों, जैसे ब्राज़ील के गन्ने से कम ऊर्जा ख़पत की अपेक्षा की जाती है- ब्राज़ील में किण्वन द्वारा पीएचए (PHAs) का निर्माण अनुकूल ऊर्जा ख़पत योजना पर आधारित होता है, जहां नवीकरण ऊर्जा के स्रोत के रूप में बैगेसी (bagasse) का प्रयोग किया जाता है।


title: जैव-अवकर्षण प्लास्टिक

text: कई जैव-निम्नीकारक बहुलक भी, जो नवीकरणीय स्रोत (जैसे मंड-आधारित, पीएचए (PHA), पीएलए (PLA)) से उत्पन्न होते हैं, खाद्य उत्पादन से प्रतिस्पर्धा करते हैं, क्योंकि प्राथमिक फीडस्टॉक मक्का है। अमेरिका में बीपी (BPs) के साथ इसके मौजूदा प्लास्टिक निर्माण की उत्पादकता के लिए इसे उत्पादित मात्रा के 1.62 वर्ग मीटर प्रति किलोग्राम की आवश्यकता होगी. भले ही यह स्थान आवश्यकता उपयुक्त हो सकती है, पर इस बड़े पैमाने के उत्पादन से खाद्य कीमतों तथा इस विधि में वैकल्पिक विधि की तुलना में भूमि के उपयोग की लागत पर कितना प्रभाव पड़ा होगा, यह भी देखना अहम होगा.


title: हिकैटियस

text: हिकेटियस (c. 550 BC – c. 476 BC) मिलेटस वासी था। उसकी प्रसिद्ध पुस्तक "जस पीरियड्स" ("Ges-Periods") अर्थात् 'पृथ्वी का वर्णन थी।


title: विद्युत उपकेंद्र

text: विद्युत उपकेंद्र (electrical substation) विद्युत उत्पादन, संचारण और वितरण प्रणालियों में प्रयुक्त एक सहायक केन्द्र होता है जहाँ वोल्टता को परिणामित्र की सहायता से अधिक से कम या कम से अधिक किया जाता है। विद्युत उत्पादन केन्द्र से लेकर विद्युत उपभोक्ता तक कई उपकेन्द्र लगाने की जरूरत पड़ती है और वोल्टता को कई चरणों में परिवर्तित किया जाता है न कि एक ही चरण में।


title: मक्खन

text: मक्खन एक दुग्ध-उत्पाद है जिसे दही, ताजा या खमीरीकृत क्रीम या दूध को मथ कर प्राप्त किया जाता है। हिन्दी में इसे दधिज या माखन भी कहा जाता है। मक्खन के मुख्य संघटक वसा, पानी और दूध प्रोटीन होते हैं। इसे आमतौर पर रोटी, डबलरोटी, परांठों आदि पर लगा कर खाया जाता है, साथ ही इसे खाना पकाने के एक माध्यम के रूप मे भी प्रयोग किया जाता है। इसका प्रयोग सॉस बनाने और तलने के लिए किया जाता है।


title: मक्खन

text: मक्खन को गांवों में प्राय: दही को मंथन करके निकाला जाता है और गांवों की आम भाषा विशेषकर उत्तरभारत में इसे "नेनू" भी कहा जाता है


title: केरल की राजनीति

text: केरल को भारत की राजनीतिक प्रयोगशाला कहा जा सकता है। चुनाव के द्वारा कम्यूनिस्ट पार्टी का सत्ता में आना और विभिन्न पार्टियों के मोर्चों का गठन तथा उनका शासक बनना आदि अनेक राजनीतिक प्रयोग पहली बार केरल में हुए। देश में मशीनी मतपेटी का प्रथम प्रयोग भी केरल में हुआ। केरल में 140 विधान सभा निर्वाचन क्षेत्र और 20 लोक सभा निर्वाचन क्षेत्र हैं। विधान सभा में एंग्लो - इंडियन समुदाय के एक प्रतिनिधि को नामित किया जाता है। केरल में अनेक राजनीतिक दल तथा उनके संपोषक संगठन भी हैं। यथा - भारतीय राष्ट्रीय कांग्रेस, मार्क्सवादी कम्यूनिस्ट पार्टी, भारतीय कम्यूनिस्ट पार्टी, जनतादल (एस), मुस्लिम लीग, केरल कांग्रेस (एम), केरल कॉग्रेस (जे) आदि। सभी प्रमुख राजनीतिक दलों के श्रमिक, विद्यार्थी, महिला, युवा, कृषक और सेवा संगठन भी सक्रिय हैं। ट्रेड यूनियनों की संख्या आवश्यकता से अधिक बढ रही है। 1973 में केरल की पंजीकृत ट्रेड यूनियनों की संख्या 1680 थी। यह 1996 में 10326 हो गई। यहाँ सरकारी नौकरी में रत 3000 लोगों के लिए एक ट्रेड यूनियन बनाई गई है।


title: केरल की राजनीति

text: केरल राज्य के आविर्भाव के बाद राज्य में 13 बार चुनाव हुए। बीस मत्रिमंण्डल तथा 12 मुख्यमंत्री हुए हैं। 5 अप्रैल 1957 को ई. एम. एस. नंपूतिरिप्पाड के नेतृत्व में प्रथम मंत्री मण्डल अधिकार में आया। वर्तमान मुख्यमंत्री वी. एस. अच्युतानन्दन ने 18 मई 2006 को शासन संभाला।


title: केरल की राजनीति

text: केरल में आधुनिक जनतांत्रिक शासन व्यवस्था का प्रारंभ 15 अगस्त 1888 को हुआ। उस समय तिरुवितांकूर में श्री मूलम तिरुनाल महाराजा का शासन था। उन्होंने विधान परिषद का गठन किया। यह भारत की रियासतों में बनी प्रथम विधान परिषद थी जिसमें छह सरकारी सदस्य तथा दो गैर सरकारी सदस्य थे। उस विधान परिषद के अध्यक्ष दीवान थे। परिषद की प्रथम बैठक 23 अगस्त 1888 को हुई। परिषद की कालावधि तीन साल थी। 1898 में सदस्य-संख्या 15 हो गई।


title: केरल की राजनीति

text: अक्टूबर 1904 में श्रीमूलम तिरुनाल ने एक दूसरी जनतांत्रिक संस्था 'श्रीमूलम प्रजासभा' नामक विधान सभा का गठन किया। प्रजासभा में 100 सदस्य थे जिनका चयन वार्षिक आमदनी के आधार पर किया जाता था। 23 अक्टूबर 1904 को तिरुवननंतपुरम के वी. जे. टी. हॉल में सभा की प्रथम बैठक हुई। यद्यपि प्रस्तुत सभा को कोई कानूनी अधिकार नहीं था, फिर भी यह जनता की भावना को प्रकट करने का एक मंच थी। 1921 में विधान परिषद की सदस्य संख्या 50 निश्चित की गई जिसमें 28 सदस्यों का चयन किया जाता था। परिषद के सदस्यों को बजट प्रस्तुत करते समय मतदान करने तथा प्रस्ताव प्रस्तुत करने, उप - प्रश्नों को उठाने, आपात लाने का अधिकार प्राप्त था। 12 जनवरी 1930 को लिए गए एक निश्चय के अनुसार परिषद को मत व्यक्त करने का अधिकार मिला। मतदान का अधिकार उन्हीं लोगों को दिया गया था जो या तो पाँच रुपये से अधिक कर देते थे या विश्वविद्यालयीन स्नातक थे या नगर निगम को कर देते थे।


title: केरल की राजनीति

text: श्रीचित्तिरा तिरुनाल महाराजा के काल में विधान परिषद का नाम 'श्री चित्रा राज्य परिषद' कर दिया गया। 1937 से ऐसे लोगों को मतदान का अधिकार मिला जो एक रुपया कर देते थे। राज्य परिषद को उच्च सभा तथा प्रजा सभा को निम्न सभा बनाकर द्विमण्डलीय प्रणाली स्थापित की गई। सितम्बर 1947 तक यह क्रम जारी रहा। 4 सितम्बर 1947 को महाराजा ने एक घोषणा की उसके अनुसार तिरुवितांकूर पर सरकारी तंत्र तथा वयस्क मताधिकार दोनों का आरंभ हुआ। इसके आधार पर चुनाव हुआ और 120 सदस्य वाली तिरुवितांकूर कॉन्स्टिट्यूएन्ट एसेम्ब्ली का गठन किया गया। इसके साथ 'श्रीचित्रा राज्य परिषद' एवं 'प्रजासभा' समाप्त हो गईं।


title: केरल की राजनीति

text: 1923 में कोच्चि में विधान परिषद गठित की गई। 1938 से द्विशासन प्रथा प्रारंभ हुई। परिषद के अधिकांश सदस्यों द्वारा चुने गए प्रतिनिधि सदस्य को कृषि, सहकारिता, लोक स्वास्थ्य, पंचायत, उद्योग आदि विभागों का मंत्री नियुक्त किया गया। जनता की ओर से सर्वप्रथम मंत्री बनने वाले थे अंपाट्टु शिवराम मेनन। 14 अगस्त 1947 को कोच्चि नरेश ने विधान परिषद को शासन का पूर्ण दायित्व सौंप दिया। अक्टूबर में टी. के. नायर के नेतृत्व में तीन सदस्य वाला मंत्रिमण्डल नियुक्त हुआ। 1948 में जो चुनाव हुआ उसमें कोच्चि राज्य 'प्रजामण्डल' का चुनाव हुआ तथा मंत्रिमण्डल नियुक्त हुआ। 'इक्कण्डा वारियर' प्रधान मंत्री बने।


title: केरल की राजनीति

text: भारत की स्वतंत्रता प्राप्ति के बाद 24 मार्च 1948 को तीन सदस्य वाला मंत्रिमण्डल अधिकार में आया जिसके प्रधान मंत्री पट्टम ताणु पिळ्ळै बने। बाद में मंत्रिमण्डल के सदस्यों की संख्या बढायी गई। तिरुवितांकूर के अस्थायी संवैधानिक नियम के अनुसार इस सरकार के संवैधानिक अध्यक्ष महाराजा थे।


title: केरल की राजनीति

text: 1 जुलाई 1949 को तिरुवितांकूर और कोच्चि को मिलाकर तिरु - कोच्चि राज्य का गठन किया गया। तिरुवितांकूर के तत्कालीन नरेश चित्तिर तिरुनाल राजप्रमुख पदनाम से राज्य के अध्यक्ष बने। दोनों राज्यों के विधान सभा सदस्यों को सम्मिलित करके 178 सदस्यों वाली तिरु - कोच्चि विधान सभा गठित की गई। टी. के. नारायण पिळ्ळै जो तिरुवितांकूर के मुख्यमंत्री थे तिरु - कोच्चि के भी मुख्यमंत्री बने। उनके पद त्याग से फरवरी 1951 से मार्च 1952 तक सी. केशवन मुख्यमंत्री बने। बाद में ए. जे. जॉन, पट्टम ताणुपिळ्ळै और पनंपिळ्ळि गोविंद मेनन तिरु - कोच्चि के मुख्यमंत्री बने थे।


title: केरल की राजनीति

text: 23 मार्च 1956 को पनंपिळ्ळि मंत्रिमंडल ने त्यागपत्र दिया और विधान सभा भंग कर राष्ट्रपति - शासन लागू कर दिया गया। 1 नवम्बर 1956 को केरल राज्य का गठन हुआ। तिरु - कोच्चि राज्य इतिहास का विषय रह गया।


title: केरल की राजनीति

text: केरल राज्य के गठन व निर्माण के समय राष्ट्रपति शासन था। यहाँ प्रथम आम चुनाव फरवरी - मार्च 1957 को संपन्न हुआ। विधान सभा में कुल 126 सदस्य थे। कम्यूनिस्ट पार्टी (अविभाजित सी. पी. आई) ने बहुमत प्राप्त किया। 5 अप्रैल 1957 को ई. एम. शंकरन नंपूतिरिप्पाडु के नेतृत्व में केरल राज्य का प्रथम मंत्रिमण्डल सत्ता में आया। प्रथम विधान सभा - अध्यक्ष आर. शंकर नारायणन तंपी थे और के. ओ. आयिशा बाई उपाध्यक्ष थीं। कांग्रेस के नेता पी. टी. चाक्को विपक्ष के नेता बने।


title: केरल की राजनीति

text: 1957 से 2007 तक की कालावधि में केरल में 12 विधान सभाएँ गठित हुईं। 1965 के चुनाव में किसी को बहुमत न मिलने से विधान सभा गठित नहीं हुई। 10 सितंबर 1964 से 6 मार्च 1967 तक राष्ट्रपति शासन जारी रहा।


title: सोनल मानसिंह

text: सोनल मानसिंह (जन्म ३० अप्रैल, १९४४) एक भारतीय शास्त्रीय नर्तक और गुरु भरतनाट्यम और ओडिसी नृत्य शैली हैं; जो अन्य भारतीय शास्त्रीय नृत्य शैली में भी कुशल है।


title: सोनल मानसिंह

text: सोनल मानसिंह का जन्म मुंबई में हुआ, तीन बच्चों में से तीन अरविंद और पूर्णिमा पाकवास, गुजरात के एक प्रसिद्ध सामाजिक कार्यकर्ता और २००४ में पद्म विभूषण विजेता थे। उनके दादा एक स्वतंत्रता सेनानी मंगल दास पाकवास थे, और भारत के पहले पांच गवर्नरों में से एक था।।


title: सोनल मानसिंह

text: उन्होंने चार साल की उम्र में मणिपुरी नृत्य, नागपुर के एक शिक्षक से अपनी बड़ी बहन के साथ सीखना शुरू कर दिया, फिर सात साल की उम्र में उन्होंने पांडानल्लुर स्कूल के विभिन्न गुरूओं से भरतनाट्यम सीखना शुरू किया, बॉम्बे में कुमार जयकर सहित।


title: सोनल मानसिंह

text: उन्होंने भारतीय विद्या भवन और बीए से संस्कृत में "प्रवीण" और "कोविद" डिग्री दी है। एलफिन्स्टन कॉलेज, बॉम्बे से जर्मन साहित्य में(ऑनर्स)डिग्री


title: सोनल मानसिंह

text: हालांकि, १८ साल की उम्र में, अपने परिवार के विरोध के बावजूद, वह १८ साल की उम्र में, प्रोफेसर अमेरिकी कृष्ण राव और चंद्रभागा देवी से भरतनाट्यम जानने के लिए, मैलेपुर गौरी अम्मल और बाद में १९६५ में गुरु केलूचरण महापात्रा से ओडिसी सीखना शुरू किया।


title: भादरा, हनुमानगढ़

text: भादरा (Bhadra), जिसे भादरा तहसील (Bhadra Tehsil) भी कहा जाता है, भारत के राजस्थान राज्य के हनुमानगढ़ ज़िले में स्थित एक नगर है। भादरा से लगभाग 20 किलोमीटर गोगाजी का मेला (गोगामेड़ी) का जो उत्तर भारत का काफी बड़ा मेला है। भादरा के पास नोहर नामक नगर है, दोनो शहरो के लोगो के आपसी प्रेम व भाईचारे होने के कारण ईन दोनो का नाम साथ में लिया जाता है "नोहर भादरा" कहा जाता है। बागड़ क्षेत्र का प्रमुख क्षेत्र नोहर या भादरा ही है। इनकी संस्कृति व रहन सहन हरियाणवी है।


title: भादरा, हनुमानगढ़

text: भादरा स्थानीय तहसील का नाम भी है, जिसमें भदरा शहर के साथ-साथ 215 गाँव भी है। तहसील की जनसंख्या सन् 2011 की भारत जनगणना में 1,27,868 थी। तहसील के कुछ विकसित और प्रमुख गाँवों के नाम इस प्रकार हैं:


title: नईदुनिया

text: नईदुनिया नईदुनिया मिडिया लिमिटेड द्वारा संचालित एक दैनिक हिन्दी समाचार पत्र है। भारत की स्वतन्त्रता से कुछ दिन पूर्व 5 जून 1947 को इसकी स्थापना इन्दौर में हुई।


title: नईदुनिया

text: "नई दुनिया" का प्रकाशन इंदौर से ५ जून १९४७ को कृष्णचन्द्र मुदकल तथा कृष्णकांत व्यास के सद्प्रयत्नों से आरम्भ हुआ। उस समय यह एक छोटा सा सायंकालीन दैनिक था। मध्यप्रदेश बनने के बाद `नई दुनिया' ने अपने रायपुर (१९५२) और जबलपुर (१९५९) संस्करण प्रारम्भ किये लेकिन वे १९७१ में बन्द कर दिये गए। हालांकि बाद में छत्तीसगढ़ अलग राज्य बनने के बाद नई दुनिया का रायपुर और बिलासपुर संस्करण का प्रकाशन आरंभ हुआ।


title: नईदुनिया

text: `नई दुनिया' की भव्य साज-सज्जा, सरल भाषा, उत्कृष्ट सम्पादकीय तथा ताजा समाचारों ने उसे न केवल मध्यप्रदेश का सर्वाधिक प्रसारित पत्र बना दिया बल्कि उसे देश के श्रेष्ठ हिन्दी दैनिकों की श्रेणी में बिठा दिया है। इसके प्रधान सम्पादक राहुल बारपुते ने पत्रकारिता के श्रेष्ठ आदर्श, मानदण्ड स्थापित किये। इसके अलावा स्व राजेंद्र माथुर, प्रभाष जोशी जैसे देश के नामचीन पत्रकारों ने भी नई दुनिया से अपनी पहचान बनाई। मध्यप्रदेश में अनेक साहित्यकार, लेखक, कवि इस पत्र के साथ जुड़े हुए हैं। भारतीय भाषाओं के बड़े समाचार पत्रों में उत्कृष्ट छपाई के लिए कई पुरस्कार `नई दुनिया' को मिले हैं। देश के हिन्दी दैनिक समाचार-पत्रों में `नई दुनिया' ने सर्व प्रथम आफसेट मुद्रण पद्धति अपनाई। राजेन्द्र माथुर भी इसके प्रधान सम्पादक रहे हैं।


title: समरक़न्द

text: समरक़न्द (, ) उज़बेकिस्तान का दूसरा सबसे बड़ा नगर है। मध्य एशिया में स्थित यह नगर ऐतिहासिक और भौगोलिक दृष्टि से एक महत्वपूर्ण शहर रहा है। इस नगर का महत्व रेशम मार्ग पर पश्चिम और चीन के मध्य स्थित होने के कारण बहुत अधिक है। भारत के इतिहास में भी इस नगर का महत्व है क्योंकि बाबर इसी स्थान के शासक बनने की चेष्टा करता रहा था। बाद में जब वह विफल हो गया तो भागकर काबुल आया था जिसके बाद वो दिल्ली पर कब्ज़ा करने में कामयाब हो गया था। 'बीबी ख़ानिम की मस्जिद' इस शहर की सबसे प्रसिद्ध इमारत है। २००१ में यूनेस्को ने इस २७५० साल पुरान शहर को विश्व धरोहर स्थलों की सूची में शामिल किया। इसका उस सूची में नाम है: 'समरकन्द - संस्कृति का चौराहा'।


title: समरक़न्द

text: यह तुर्की-मंगोल बादशाह तैमूर द्वारा स्थापित तैमूरी साम्राज्य की राजधानी रहा। समरकंद ७१९ मीटर की ऊँचाई पर ज़रफ़शान नदी की उपजाऊ घाटी में स्थित है। यहाँ के निवासियों के मुख्य व्यवसाय बाग़बानी, धातु एवं मिट्टी के बरतनों का निर्माण, कपड़े बनाना, रेशम, गेहूँ व चावल की कृषि और घोड़ा व खच्चर का पालन है। शहर के बीच रिगिस्तान नामक एक चौराहा है, जहाँ पर विभिन्न रंगों के पत्थरों से निर्मित कलात्मक इमारतें विद्यमान हैं। शहर की चारदीवारी के बाहर तैमूर के प्राचीन महल हैं। ईसापूर्व ३२९ में सिकंदर महान ने इस नगर का विनाश किया था। १२२१ ई. में इस नगर की रक्षा के लिए १,१०,००० आदमियों ने चंगेज़ ख़ान का मुक़ाबला किया। १३६९ ई. में तैमूर ने इसे अपना निवासस्थान बनाया। १८वीं शताब्दी के प्रारंभ में यह चीन का भाग रहा। फिर बुख़ारा के अमीर के अंतर्गत रहा और अंत में सन् १८६८ ई. में रूसी साम्राज्य का भाग बन गया।


title: अनाथ

text: कोई अनाथ वो व्यक्ति है जिसके माता-पिता जीवित ना हों, अज्ञात हों, या जिन्होनें उसे स्थायी रूप से त्याग दिया हो। सामान्य उपयोग में कोई अनाथ वो बच्चा है जिसके माता-पिता दोनों की मृत्यु हो गयी हो। हालांकि जब जानवरों की बात आती है तो केवल मां की मृत्यु ही संतति को अनाथ बना देती है, पिता की स्थिति संतति के लिए अप्रासांगिक है।


title: अनाथ

text: विभिन्न निकाय अनाथों की पहचान करने के लिए विभिन्न परिभाषाओं का उपयोग करते हैं। इसमें मूलतः दो प्रकार की परिभाषा पायी जाती है: पहली परिभाषा जो संयुक्त राज्य अमेरिका समेत कई देशों की न्यायिक व्यवस्था में मिलता है, इस कानूनी परिभाषा के अनुसार "माता-पिता की मृत्यु या गुम हो जाना, उसके द्वारा परित्याग या निर्वासन, या माता-पिता से अलगाव" से त्रस्त होने वाले नाबालिग को अनाथ माना जाता है।


title: अनाथ

text: आम उपयोग में, किसी अनाथ के पास उनकी देखभाल करने के लिए कोई जीवित माता-पिता नहीं होते। बहरहाल, संयुक्त राष्ट्र बाल कोष ("UNICEF"), संयुक्त राष्ट्र एचआईवी और एड्स पर संयुक्त कार्यक्रम (UNAIDS), और अन्य संगठन किसी भी ऐसे बच्चे को अनाथ मानते हैं, जिन्होंने माता-पिता में से किसी एक को भी खो दिया है। इस दृष्टिकोण से, संयुक्त राष्ट्र की शब्दावली में "मैतृक अनाथ" वह बच्चा है जिसने केवल अपनी माँ को खो दिया है, "पैतृक अनाथ" एक ऐसा बच्चा है जिसने पिता को खो दिया है तथा एक दोहरा अनाथ एक ऐसा बच्चा है जिसने दोनों माता-पिता को खो दिया है।


title: अनाथ

text: युद्ध और महामारी जैसे एड्स ने कई अनाथों को पैदा किया है। द्वितीय विश्व युद्ध, बड़ी संख्या में मौतों और जनसंख्या आंदोलनों के साथ, कई देशों में बड़ी संख्या में अनाथों का निर्माण हुआ - यूरोप के लिए अनुमान १,०००,००० से लेकर १३,०००,००० तक। जज (2006) का अनुमान है कि चेकोस्लोवाकिया में 9,000 अनाथ बच्चे थे, नीदरलैंड में 60,000 और पोलैंड में 200,000, यूगोस्लाविया में 200,000, साथ ही सोवियत संघ, जर्मनी, इटली और अन्य जगहों पर कई और बच्चे थे।


title: अनाथ

text: विकसित देशों में अनाथ होना अपेक्षाकृत दुर्लभ हैं। इन देशों में अधिकांश बच्चे अपने बचपन के दौरान अपने दोनों माता पिता के जीवित रहने की आशा कर सकते हैं। अफगानिस्तान जैसे युद्धग्रस्त देशों में बहुत अधिक संख्या में अनाथ मौजूद हैं।


title: सम्पत्ति अन्तरण अधिनियम १८८२

text: सम्पत्ति अन्तरण अधिनियम १८८२ (Transfer of Property Act 1882) भारत का एक अधिनियम है जो भारत के अन्दर सम्पत्तियों के अन्तरण (ट्रान्सफर) का नियमन करता है।


title: सम्पत्ति अन्तरण अधिनियम १८८२

text: इसमें संपत्ति के अंतरण और इससे जुड़ी शर्तों के बारे में विशिष्ट प्रावधान हैं। यह 1 जुलाई 1882 को लागू हुआ।


title: सम्पत्ति अन्तरण अधिनियम १८८२

text: अधिनियम के अनुसार, 'संपत्ति के अंतरण' का अर्थ एक ऐसा कार्य है जिसके द्वारा कोई व्यक्ति एक या एक से अधिक व्यक्तियों, या स्वयं और एक या एक से अधिक व्यक्तियों को संपत्ति प्रदान करता है। संपत्ति हस्तांतरण का कार्य वर्तमान या भविष्य के लिए किया जा सकता है। संपत्ति का ट्रांसफर एक व्यक्ति, कंपनी या एसोसिएशन या व्यक्तियों के समूह के द्वारा हो सकता है, और किसी भी प्रकार की संपत्ति को स्थानांतरित किया जा सकता है, जिसमें अचल संपत्ति का हस्तांतरण भी शामिल है।


title: लाजवर्द

text: लाजवर्द या राजावर्त () एक मूल्यवान नीले रंग का पत्थर है जो प्राचीनकाल से अपने सुन्दर नीले रंग के लिए पसंद किया जाता है। कई स्रोतों के अनुसार प्राचीन भारतीय संस्कृति में जिन नवरत्नों को मान्यता दी गई थी उनमें से एक लाजवर्द था। भारतीय ज्योतिष शास्त्र के अनुसार लाजवर्द शुक्र ग्रह का प्रतीक है।


title: लाजवर्द

text: अफ़ग़ानिस्तान के बदख़्शान प्रान्त में कोकचा नदी कि वादी में लाजवर्द की सर-ए-संग नामक खान लगभग ३०००-४००० ईसापूव से काम कर रही हैं और यहाँ पास के शोरतुगई नामक स्थान पर सिन्धु घाटी सभ्यता की एक व्यापारिक बस्ती भी मिली हैं जिसे ज़रिये सिन्धु घाटी सभ्यता के लोगों तक लाजवर्द पहुँचाया जाता था। लाजवर्द के कुछ स्रोत सुदूर पूर्व में साइबेरिया की बायकल झील के पास भी मिले हैं। लाजवर्द की मांग इतनी व्यापक थी कि अफ़ग़ान लाजवर्द के बने ज़ेवर प्राचीन मिस्र, सुमेर, कॉकस क्षेत्र और दूर पश्चिमी अफ़्रीका के मॉरीतानिया तक भी मिले हैं।


title: लाजवर्द

text: लाजवर्द एक पत्थर होता है जिसका सबसे सबसे महत्वपूर्ण भाग लैज़ुराईट () नामक खनिज होता है। किसी भी लाजवर्द के टुकड़े का २५% से लेकर ४०% लैज़ुराईट होता है। लैज़ुराईट का रासायनिक फ़ॉर्मूला (Na,Ca)(AlSiO)(S,SO,Cl) है। इसके साथ-साथ लाजवर्द में कैल्साइट (सफ़ेद रंग), सोडालाइट (नीला रंग) और पाएराइट (चमकीला पीला रंग) और कुछ अन्य खनिज भी अक्सर मिले होते हैं। प्रकृति में लाजवर्द अक्सर संगमरमर के अन्दर धंसा हुआ मिलता है।


title: चेदि जनपद

text: पौराणिक 16 महाजनपदों में से एक है। वर्तमान में बुंदेलखंड का इलाक़ा इसके अर्न्तगत आता है। गंगा और नर्मदा के बीच के क्षेत्र का प्राचीन नाम चेदि था। बौद्ध ग्रंथों में जिन सोलह महाजनपदों का उल्लेख है उनमें यह भी था। कलिचुरि वंश ने भी यहाँ राज्य किया। किसी समय शिशुपाल यहाँ का प्रसिद्ध राजा था। उसका विवाह रुक्मिणी से होने वाला था कि श्रीकृष्ण ने रूक्मणी का हरण कर दिया इसके बाद ही जब युधिष्ठर के राजसूय यज्ञ में श्रीकृष्ण को पहला स्थान दिया तो शिशुपाल ने उनकी घोर निंदा की। इस पर श्रीकृष्ण ने उसका वध कर डाला। मध्य प्रदेश का ग्वालियर क्षेत्र में वर्तमान चंदेरी क़स्बा ही प्राचीन काल के चेदि राज्य की राजधानी बताया जाता है।


title: बृहत्स्नानागार

text: बृहत्स्नानागार या विशाल स्नानघर सिंधु घाटी सभ्यता के सबसे प्रसिद्ध स्मारकों में से एक है और यह मोहन जोदड़ो में है |यह पाकिस्तान के सिंध प्रान्त में है और इसे ३००० ईसापूर्व में बनाया गया था| यह मोहन जोदड़ो के दुर्ग में स्थित है |


title: बृहत्स्नानागार

text: यह विश्व के सबसे प्राचीनतम स्नानघर है| यह 2.43 मीटर गहरा है, इसकी लम्बाई 11.88 मीटर है और चौड़ाई 7.01 मीटर है |


title: गिरिजा देवी

text: गिरिजा देवी (8 मई 1929 - 24 अक्टूबर 2017) सेनिया और बनारस घरानों की एक प्रसिद्ध भारतीय शास्त्रीय गायिका थीं। वे शास्त्रीय और उप-शास्त्रीय संगीत का गायन करतीं थीं। ठुमरी गायन को परिष्कृत करने तथा इसे लोकप्रिय बनाने में इनका बहुत बड़ा योगदान है। गिरिजा देवी को सन २०१६ में पद्म विभूषण एवं १९८९ में भारत सरकार द्वारा कला के क्षेत्र में पद्म भूषण से सम्मानित किया गया था।


title: गिरिजा देवी

text: गिरिजा देवी का जन्म, 8 मई 1929 को, वाराणसी  में एक भूमिहार जमींदार रामदेव राय, के घर हुआ था। उनके पिता हारमोनियम बजाया करते थे एवं उन्होंने गिरिजा देवी जी को संगीत सिखाया। कालांतर में इन्होंने, गायक और सारंगी वादक सरजू प्रसाद मिश्रा,पांच साल की उम्र से,ख्याल  और टप्पा गायन की शिक्षा लेना शुरू की। नौ वर्ष की आयु में, फिल्म याद रहे में  ,अभिनय भी किया और अपने गुरु श्री चंद मिश्रा के सानिध्य में संगीत की  विभिन्न शैलियों की पढ़ाई जारी रखी।


title: गिरिजा देवी

text: गिरिजा देवी ने गायन की सार्वजनिक शुरुआत,ऑल इंडिया रेडियो इलाहाबाद पर, 1949 से की, 1946 में उनकी शादी हो गयी, लेकिन उन्हें अपनी मां और दादी से विरोध का सामना करना पड़ा क्योंकि यह परंपरागत रूप से माना जाता था कि कोई उच्च वर्ग की महिला को सार्वजनिक रूप से गायन का प्रदर्शन नहीं करना चाहिए।


title: गिरिजा देवी

text: गिरिजा देवी ने दूसरों के लिए निजी तौर पर प्रदर्शन नहीं करने के लिए सहमती दी थी, लेकिन 1951 में बिहार में उन्होंने अपना पहला सार्वजनिक संगीत कार्यक्रम दिया [1] वे श्री चंद मिश्रा के साथ,1960 (मृत्यु पूर्व )के पूर्वार्ध तक,अध्ययनरत रही.


title: गिरिजा देवी

text: 1980 के दशक में कोलकाता में आईटीसी संगीत रिसर्च एकेडमी और 1990 के दशक के दौरान बनारस हिंदू विश्वविद्यालय के संगीत संकाय के एक सदस्य के रूप में काम किया, और उन्होंने संगीत विरासत को संरक्षित करने के लिए कई छात्रों को पढ़ाया।


title: गिरिजा देवी

text: देवी बनारस घराने से गाती है और पूरबी आंग ठुमरी (जिसका दर्जा बढ़ने व तरक्की में मदद की )शैली परंपरा का प्रदर्शन करती है। उनके प्रदर्शनों की सूची अर्द्ध शास्त्रीय शैलियों कजरी, चैती और होली भी शामिल है और वह ख्याल, भारतीय लोक संगीत, और टप्पा भी गाती है। संगीत और संगीतकारों के न्यू ग्रोव शब्दकोश में कहा गया है कि गिरिजा देवी अपने गायन शैली में अर्द्ध शास्त्रीय गायन बिहार और पूर्वी उत्तर प्रदेश के गाने के क्षेत्रीय विशेषताओं के साथ उसके शास्त्रीय प्रशिक्षण को जोड़ती है। गिरिजा देवी को ठुमरी की रानी के रूप में माना जाता है। वह 'अलंकार संगीत स्कूल' के संस्थापक,श्रीमती ममता भार्गव, जिनके भारतीय शास्त्रीय संगीत स्कूल ने सैकड़ों मील की दूरी से छात्रों को आकर्षित किया है,की गुरु मानी जाती है।


title: शैफाली वर्मा

text: शैफाली वर्मा (जन्म 28 जनवरी 2004 मे हरियाणा) टी20 अंतरराष्ट्रीय क्रिकेट में भारत का प्रतिनिधित्व करने वाली सबसे कम उम्र की क्रिकेटर हैं। शैफाली वर्मा ने सचिन तेंदुलकर के 30 साल पुराने उस रिकॉर्ड को तोड़ दिया जो सचिन ने 16 साल की उम्र में पहला अंतरराष्ट्रीय अर्धशतक लगाने के साथ अपने नाम किया था। 15 साल की उम्र में अपना पहला अंतरराष्ट्रीय अर्धशतक बनाने के साथ ही यह शैफाली वर्मा सबसे कम उम्र में अंतरराष्ट्रीय अर्धशतक लगाने वाली क्रिकेटर बन गईं।


title: शैफाली वर्मा

text: नवंबर 2013 में 9 साल की उम्र में वर्मा ने अपने पिता के साथ दिल्ली के पास रोहतक के स्टेडियम में सचिन का आखिरी रणजी ट्रॉफ़ी मैच देखा था। शैफाली के मुताबिक तेंदुलकर को मुम्बई को जीत दिलाते देख वो क्रिकेट में आगे बढ़ने के लिए प्रेरित हुईं।


title: शैफाली वर्मा

text: शैफाली के मुताबिक उनके भाई जिस स्थानीय क्लब क्रिकेट क्लब में खेलते थे। वो उन्हें खेलने का मौका नहीं देते थे क्योंकि उन्हें अपनी टीम में कोई लड़की नहीं चाहिए थी।


title: शैफाली वर्मा

text: वर्मा के पिता ने इसका बहुत ही रचनात्मक समाधान निकाला। उन्होंने वर्मा के बाल कटवाए जिससे उनके लड़का होने का भ्रम पैदा किया जा सके।


title: शैफाली वर्मा

text: एक दिन वर्मा का भाई बीमार हो गया और उन्होंने स्थानीय क्लब में अपने भाई की जगह ले ली। टीम के लिए खेलते हुए वर्मा पहले ‘मैन ऑफ़ द मैच’ फिर टूर्नामेंट में "मैन ऑफ़ द सिरीज़" बनीं।


title: शैफाली वर्मा

text: क्रम में शैफाली महज कुछ अंकों के फासले से तीसरे स्थान पर है। शैफाली वर्मा ने सितंबर 2019 में दक्षिण अफ़्रीका के ख़िलाफ़ महिला टी20 मैच के साथ अपने अंतरराष्ट्रीय क्रिकेट करियर की शुरुआत की। तब वे महज 15 साल की थीं।


title: शैफाली वर्मा

text: नवंबर 2019 में, वेस्ट इंडीज़ के ख़िलाफ़ अंतरराष्ट्रीय क्रिकेट में उन्होंने सबसे कम उम्र में अर्धशतक जमाने का रिकॉर्ड कायम किया। वेस्ट इंडीज़ के ख़िलाफ़ पांच टी20 मैचों की इसी सिरीज़ में 158 रन के साथ  शैफाली ‘प्लयेर ऑफ़ द सिरीज़’ भी चुनी गईं।


title: शैफाली वर्मा

text: जनवरी 2020 में शैफाली को ऑस्ट्रेलिया में होने वाले टी20 विश्व कप के लिए भारतीय टीम में जगह दी गई। उसी साल बीसीसीआई (बोर्ड ऑफ़ कंट्रोल फॉर क्रिकेट इन इंडिया) ने उन्हें केंद्रीय अनुबंध में भी शामिल किया।


title: शैफाली वर्मा

text: वर्ल्ड कप में शैफाली 161 के स्ट्राइक रेट के साथ तीसरी सर्वाधिक रन बनाने वाली क्रिकेटर रहीं। टूर्नामेंट में उनके इस प्रदर्शन के बाद ही भारत के पूर्व सलामी बल्लेबाज़ वीरेंद्र सहवाग ने उन्हें रॉक स्टार का नाम दिया।


title: देविका रानी

text: निःसंदेह भारतीय सिनेमा के लिये देविका रानी का योगदान अपूर्व रहा है और यह हमेशा हमेशा याद रखा जायेगा। जिस जमाने में भारत की महिलायें घर की चारदीवारी के भीतर भी घूंघट में मुँह छुपाये रहती थीं, देविका रानी ने चलचित्रों में काम करके अदम्य साहस का प्रदर्शन किया था। उन्हें उनके अद्वितीय सुंदरता के लिये भी याद किया जाता रहेगा।


title: देविका रानी

text: देविका रानी, भारतीय रजतपट की पहली नायिका, का जन्म वाल्टेयर (विशाखापत्तनम) में हुआ था। वे विख्यात कवि श्री रवीन्द्रनाथ टैगोर के वंश से सम्बंधित थीं, श्री टैगोर उनके चचेरे परदादा थे। देविका रानी के पिता कर्नल एम॰एन॰ चौधरी मद्रास (अब चेन्नई) के पहले 'सर्जन जनरल' थे। उनकी माता का नाम श्रीमती लीला चौधरी था।


title: देविका रानी

text: स्कूल की शिक्षा समाप्त करने के बाद 1920 के दशक के आरंभिक वर्षों में देविका रानी नाट्य शिक्षा ग्रहण करने के लिये लंदन चली गईं और वहाँ वे 'रॉयल एकेडमी ऑफ ड्रामेटिक आर्ट' (RADA) और रॉयल 'एकेडमी ऑफ म्युजिक' नामक संस्थाओं में भर्ती हो गईं। वहाँ उन्हें 'स्कालरशिप' भी प्रदान किया गया। उन्होंने 'आर्किटेक्चर', 'टेक्सटाइल' एवं 'डेकोर डिजाइन' विधाओं का भी अध्ययन किया और 'एलिजाबेथ आर्डन' में काम करने लगीं।


title: देविका रानी

text: अध्ययन काल के मध्य देविका रानी की मुलाकात हिमांशु राय से हुई। हिमांशु राय ने देविका रानी को लाइट ऑफ एशिया नामक अपने पहले प्रोडक्शन के लिया सेट डिजाइनर बना लिया। सन् 1929 में उन दोनों ने विवाह कर लिया। विवाह के बाद हिमांशु राय को जर्मनी के प्रख्यात यू॰एफ॰ए॰ स्टुडिओ में 'ए थ्रो ऑफ डाइस' नामक फिल्म बनाने के लिये निर्माता का काम मिल गया और वे सपत्नीक जर्मनी आ गये।


title: देविका रानी

text: भारत में भी उन दिनों चलचित्र निर्माण का विकास होने लग गया था अतः हिमांशु राय अपने देश में फिल्म बनाने का विचार करने लगे और वे देविका रानी के साथ स्वदेश वापस आ गये। भारत आकर उन्होंने फिल्में बनाना शुरू कर दिया और उनकी फिल्मों में देविका रानी नायिका का काम करने लगीं। सन् 1933 में उनकी फिल्म कर्मा प्रदर्शित हुई और इतनी लोकप्रिय हुई कि लोग देविका रानी को कलाकार के स्थान पर स्टार सितारा कहने लगे| इस तरह देविका रानी भारतीय सिनेमा की पहली महिला फिल्म स्टार बनीं।


title: देविका रानी

text: देविका रानी और उनके पति हिमांशु राय ने मिलकर बांबे टाकीज़ स्टुडिओ की स्थापना की जो कि भारत के प्रथम फिल्म स्टुडिओं में से एक है। बांबे टाकीज़ को जर्मनी से मंगाये गये उस समय के अत्याधुनिक उकरणों से सुसज्जित किया गया। अशोक कुमार, दिलीप कुमार, मधुबाला जैसे महान कलाकारों ने बांबे टाकीज़ में काम कर चुके है। अछूत कन्या, किस्मत, शहीद, मेला जैसे अत्यंत लोकप्रिय फिल्मों का निर्माण वहाँ पर हुआ है। अछूत कन्या उनकी बहुचर्चित फिल्म रही है क्योंकि वह फिल्म एक अछूत कन्या और एक ब्राह्मण युवा के प्रेम प्रसंग पर आधारित थी|


title: देविका रानी

text: सन् 1940 में देविका रानी विधवा हो गईं। बांबे टाकीज का सम्पूर्ण संचालन उनके पति हिमांशु राय किया करते थे। देविका रानी ने अपने स्टुडिओ बांबे टाकीज़ के संचालन के लिये जी जान लड़ा दिया परंतु सन् 1943 में सशधर और अशोक कुमार तथा अन्य विश्वसनीय लोगों के स्टुडिओ से नाता तोड़ लेने की वजह से वे असहाय हो गईं। उन लोगों ने बांबे टाकीज़ से सम्बंध समाप्त करके फिल्मिस्तान नामक नया स्टुडिओ बना लिया। परिणामस्वरूप देविका रानी को फिल्मों से अपना नाता तोड़ना पड़ा| उन्होंने रूसी चित्रकार स्वेतोस्लाव रॉरिक के साथ सन् 1945 में विवाह कर लिया और बंगलौर में जाकर बस गईं।


title: देविका रानी

text: भारत के राष्ट्रपति ने सन् 1958 में देविका रानी को पद्मश्री सम्मान प्रदान किया। उन्हें सन् 1970 में प्रथम बार दादा साहेब फाल्के पुरस्कार प्राप्त करने का गौरव भी मिला|


title: मोज़िला फ़ायरफ़ॉक्स

text: मोज़िला फ़ायरफ़ॉक्स (संक्षेप में फ़ायरफ़ॉक्स) मोज़िला फ़ाउण्डेशन और उसकी सहायक, मोज़िला निगम, द्वारा विण्डोज,मैक ओएस , लिनक्स और एण्ड्रॉयड के लिए विकसित किया गया एक स्वतंत्र और खुला स्रोत वेब ब्राउज़र है। मोज़िला कॉर्पोरेशन एक मुक्त स्रोत सॉफ़्टवेयर समुदाय है जो फ़ायरफ़ॉक्स को प्रबन्धित करती है।यह वेब पेजों को प्रदर्शित करने के लिए गीको प्रतिपादन इंजन का उपयोग करता है, जो वर्तमान और प्रत्याशित वेब मानकों को लागू करता है।


title: मोज़िला फ़ायरफ़ॉक्स

text: सितंबर 2022 तक, स्टेटकाउंटर के अनुसार, डेस्कटॉप वेब ब्राउज़र के रूप में इसका 7.4% उपयोग शेयर है, जो इसे गूगल क्रोम (67%), माइक्रोसॉफ्ट एड्ज (11%), और एप्पल सफारी (8.8) के बाद चौथा सबसे लोकप्रिय डेस्कटॉप वेब ब्राउज़र बनाता है। %)। सभी प्लेटफार्मों में यह 3.2% की उपयोग हिस्सेदारी के साथ फिर से चौथे स्थान पर है।


title: अवेंजर्स: एंडगेम

text: अवेंजर्स: एंडगेम मार्वल कॉमिक्स की सुपरहीरो टीम अवेंजर्स पर आधारित एक अमेरिकी सुपरहीरो फ़िल्म है, जिसे मार्वल स्टूडियोज द्वारा निर्मित किया गया है और वॉल्ट डिज़्नी स्टूडियो मोशन पिक्चर्स द्वारा वितरित किया गया है। यह २०१२ की द अवेंजर्स और २०१५ की के साथ साथ २०१८ की के लिए सीधी अगली कड़ी है, और मार्वल सिनेमेटिक यूनिवर्स (एमसीयू) में २२वीं फ़िल्म है। एंथनी तथा जो रूसो द्वारा निर्देशित इस फ़िल्म की पटकथा क्रिस्टोफर मार्कस तथा स्टीफन मैक्फीली द्वारा लिखी गई है, और पिछली एमसीयू फिल्मों से कई अभिनेता इस फिल्म में प्रमुख भूमिका निभाएंगे।


title: अवेंजर्स: एंडगेम

text: फिल्म की घोषणा अक्टूबर २०१४ में अवेंजर्स: इन्फिनिटी वॉर - भाग २ के रूप में की गई थी। रूसो बन्धु अप्रैल २०१५ में निर्देशक के रूप में शामिल हुए, और मई तक, मार्कस और मैक्फीली को फिल्म की पटकथा लिखने के लिए चुन लिया गया था। जुलाई २०१६ में, मार्वल ने फिल्म के शीर्षक को हटा दिया, जिसके बाद इसका उल्लेख केवल शीर्षक रहित अवेंजर्स फिल्म के रूप में किया जाने लगा। फिल्मांकन अगस्त २०१७ में फेयेट काउंटी, जॉर्जिया के पाइनवुड अटलांटा स्टूडियो में शुरू हुआ, और जनवरी २०१८ में समाप्त हो गया। इसके बाद डाउनटाउन और मेट्रो अटलांटा क्षेत्रों में अतिरिक्त फिल्मांकन चला। फ़िल्म के शीर्षक, अवेंजर्स: एंडगेम, का खुलासा आधिकारिक तौर पर दिसंबर २०१८ में किया गया था।


title: अवेंजर्स: एंडगेम

text: थैनॉस द्वारा इन्फिनिटी गौंटलेट के उपयोग से ब्रह्मांड भर के जीवन के आधे हिस्से को विघटित करने के तेईस दिन बाद, कैरल डेनवर्स अंतरिक्ष में फंसे टोनी स्टार्क और नेबुला को बचाकर उन्हें पृथ्वी पर वापस ले आती है। यहाँ उनकी मुलाकात शेष अवेंजर्स- ब्रूस बैनर, स्टीव रॉजर्स, रॉकेट, थॉर, नताशा रोमनॉफ और जेम्स रोड्स से एक बार फिर होती है, और वे सब मिलकर एक निर्जन ग्रह पर थैनॉस को खोज निकालते हैं। उनकी योजना इन्फिनिटी स्टोन्स का फिर से उपयोग कर थैनॉस द्वारा किये विघटन को उलटने की होती है, लेकिन थैनॉस उन्हें बताता है कि इन स्टोन्स का पुनः उपयोग रोकने के लिए उसने इन्हें नष्ट कर दिया था। इससे क्रोधित होकर थॉर थैनॉस का सर धड़ से अलग कर देता है।


title: अवेंजर्स: एंडगेम

text: पांच साल बाद, स्कॉट लैंग क्वांटम दायरे से बाहर निकल आता है। वह तुरंत अवेंजर्स कंपाउंड पहुँचता है, जहां वह रोमनॉफ और रॉजर्स को समझाता है कि क्वांटम दायरे में फंसे होने के दौरान उसने केवल पांच घंटे बिताने का ही अनुभव किया। यह जानकर, कि क्वांटम दायरे की सहायता से समय में यात्रा की जा सकती है, वे तीनों अतीत में जाकर स्टोन्स को वर्तमान में लाने, और थैनॉस के कार्यों को उलटने के लिए स्टार्क से मदद मांगते हैं, लेकिन वह उनकी मदद करने से मना कर देता है, और फिर वे अंततः मदद के लिए बैनर के पास पहुंचते हैं, जिसने अब हल्क की ताकत और शरीर के साथ अपनी बुद्धि को मिला दिया है। हालाँकि, बाद में अपनी पत्नी, पेपर पॉट्स के साथ बात करने के बाद, स्टार्क भी उनकी सहायता करने के लिए सहमत हो जाता है, और वह बैनर के साथ मिलकर इस परियोजना पर काम करने लगता है - दोनों सफलतापूर्वक एक टाइम मशीन का निर्माण करते हैं। मशीन कार्यात्मक होने पर, बैनर उन्हें चेतावनी देता है कि अतीत को बदलने से उनके वर्तमान पर कोई प्रभाव नहीं पड़ता है, बल्कि इससे अन्य वैकल्पिक वास्तविकताओं का निर्माण हो जाता है; और फिर वह रॉकेट के साथ थॉर को लाने के लिए नॉर्वे में ऐस्गार्डियन शरणार्थियों के नए निवास को जाता है, जहाँ थैनॉस को रोकने में उसकी विफलता से निराश थॉर अब एक मोटे शराबी व्यक्ति में परिवर्तित हो गया है। दूसरी तरफ, रोमनॉफ़ भी क्लिंट बार्टन को लाने टोक्यो जाती है, जो अब अपने परिवार के विघटन के बाद एक हत्यारा बन चुका है।


title: अवेंजर्स: एंडगेम

text: बैनर, लैंग, रॉजर्स, और स्टार्क २०१२ में न्यूयॉर्क नगर की यात्रा करते हैं। बैनर सैंक्टम संक्टोरम का दौरा करता है और एंशिएंट वन को उसे टाइम स्टोन देने के लिए मना लेता है। रॉजर्स भी माइंड स्टोन को पुनर्प्राप्त करने में सफल रहता है, लेकिन स्टार्क और लैंग ऐसा नहीं कर पाते, और २०१२ का लोकी स्पेस स्टोन लेकर फरार हो जाता है। इसके बाद रॉजर्स और स्टार्क १९७० में शील्ड के मुख्यालय की यात्रा करते हैं, जहां स्टार्क स्पेस स्टोन के एक पुराने संस्करण को प्राप्त करता है और इस प्रक्रिया में युवा हॉवर्ड स्टार्क से भी मुलाकात करता है, जबकि रॉजर्स हैंक पिम से वर्तमान समय में वापस जाने के लिए कई पिम पार्टिकल चुरा लेता है। रॉकेट और थॉर २०१३ में एस्गार्ड की यात्रा कर, जेन फॉस्टर के शरीर से रियैलिटी स्टोन निकालते हैं और थॉर अपनी माँ, फ्रिगा से मुलाकात कर वापस आते समय अपने हथौड़े, म्योलनिर को साथ ले आता है। नेबुला और रोड्स २०१४ में मोरैग की यात्रा करते हैं, और पीटर क्विल के आने से पहले पावर स्टोन चोरी कर लेते हैं। रोड्स पावर स्टोन के साथ वर्तमान में लौट जाता है, लेकिन नेबुला तब ऐसा नहीं कर पाती, जब उसका साइबरनेटिक लिंक उसके पिछले रूप के साथ जुड़ता है। इस संबंध के माध्यम से ही, २०१४ के थैनॉस को अपनी भविष्य की सफलता, और अवेंजर्स द्वारा इसे पूर्ववत किये जाने के प्रयासों के बारे में पता चल जाता है। थैनॉस उसे पकड़ लेता है, और २०१४ की नेबुला को उसके स्थान पर वर्तमान में भेज देता है। बार्टन और रोमनॉफ़ वोर्मिर की यात्रा करते हैं, जहां सोल स्टोन का रक्षक, रेड स्कल, उन्हें बताता है कि स्टोन को केवल किसी ऐसे व्यक्ति का त्याग करने पर प्राप्त किया जा सकता है, जिसे वे प्यार करते हैं। रोमनॉफ़ खुद का बलिदान दे देती है, जिससे बार्टन सोल स्टोन लेकर वापस आ जाता है।


title: सौन्दर्या

text: सौन्दर्या रघु (जन्म: सौम्या सत्यनारायण) (18 जुलाई 1972 - 17 अप्रैल 2004) भारतीय फिल्म अभिनेत्री और निर्माता थीं। यह मुख्यतः तेलुगू फिल्मों में नजर आती थीं, इसके अलावा इन्होंने कुछ कन्नड़, तमिल, मलयालम, और हिन्दी फिल्मों में भी कार्य किया है।


title: सौन्दर्या

text: वर्ष 2002 में इन्हें कन्नड़ फिल्म द्वीपा के लिए श्रेष्ठ फिल्म का निर्माता के रूप में राष्ट्रीय फिल्म पुरस्कार मिला। इन्हें दो बार सर्वश्रेष्ठ अभिनेत्री का राज्य फिल्म पुरस्कार भी मिल चुका है। इसके अलावा इन्हें फिल्मफेयर और नंदी पुरस्कार भी मिला। यह पुरस्कार अम्मोरु (1994), अंथपुरम (1998), राजा (1999), द्वीपा (2002) और आप्टामित्र (2004) फिल्मों के लिए मिला था। लेकिन इसके बाद 17 अप्रैल 2004 को आंध्र प्रदेश में भारतीय जनता पार्टी के प्रचार हेतु जाते समय बैंगलोर में विमान हादसे के कारण इनका निधन हो गया।


title: सौन्दर्या

text: इनका जन्म 18 जुलाई 1972 को कन्नड़ फिल्म लेखक के॰ एस॰ सत्यनारायण के घर कोलार में हुई थी। अपनी एमबीबीएस की पढ़ाई बीच में छोड़ कर इन्होंने जीएस रघु से शादी कर ली। जो सॉफ्टवेयर इंजीनियर है। इन्हें सावित्री के बाद आंध्र प्रदेश और तेलंगाना में काफी अधिक लोकप्रियता प्राप्त हुई। इन्हें इसके कारण तेलुगू सिनेमा की नई सावित्री भी कहा जाता था। 2004 में एक विमान हादसे में इनका निधन हो गई थी।


title: सौन्दर्या

text: 17 अप्रैल 2004 को आने वाले चुनाव में भारतीय जनता पार्टी और तेलुगू देशम पार्टी के उम्मीदवारों के प्रचार हेतु करीमनगर जा रही थीं। विमान सुबह 11 बजकर 5 बजे उड़ान भरने लगा और सौ फीट की ऊंचाई में पश्चिम की ओर जाते समय इसमें आग लग गया और यह दुर्घटनाग्रस्त हो गया। यह हादसा गांधी कृषि विज्ञान केन्द्र के पास हुआ था। इसी हादसे में इनका निधन हो गया।


title: सैडल पर्वत

text: सैडल पर्वत भारत के अण्डमान और निकोबार द्वीपसमूह का सबसे ऊँचा पहाड़ है। यह उत्तर अण्डमान द्वीप पर स्थित है और सैडल पीक राष्ट्रीय उद्यान द्वारा घिरा हुआ है। यह पर्वत दिगलीपुर से १० किमी दक्षिण में खड़ा है। अण्डमान द्वीपसमूह की एकमात्र नदी, कल्पोंग नदी, इसकी ढलानों से आरम्भ होती है।


title: कालीन

text: कालीन (अरबी : क़ालीन) अथवा गलीचा (फारसी : ग़लीच:) उस भारी बिछावन को कहते हैं जिसके ऊपरी पृष्ठ पर आधारणत: ऊन के छोटे-छोटे किंतु बहुत घने तंतु खड़े रहते हैं। इन तंतुओं को लगाने के लिए उनकी बुनाई की जाती है, या बाने में ऊनी सूत का फंदा डाल दिया जाता है, या आधारवाले कपड़े पर ऊनी सूत की सिलाई कर दी जाती है, या रासायनिक लेप द्वारा तंतु चिपका दिए जाते हैं। ऊन के बदले रेशम का भी प्रयोग कभी-कभी होता है परंतु ऐसे कालीन बहुत मँहगे पड़ते हैं और टिकाऊ भी कम होते हैं। कपास के सूत के भी कालीन बनते हैं, किंतु उनका उतना आदर नहीं होता। कालीन की पीठ के लिए सूत और पटसन (जूट) का उपयोग होता है। ऊन के तंतु में लचक का अमूल्य गुण होने से यह तंतु कालीनों के मुखपृष्ठ के लिए विशेष उपयोगी होता है। फलस्वरूप जूता पहनकर भी कालीन पर चलते रहने पर वह बहुत समय तक नए के समान बना रहता है। यानी जल्दी मैला (गन्दा) नहीं होता।


title: कालीन

text: ताने के लिए कपास की डोर का ही उपयोग किया जाता है, परंतु बाने के लिए सूत अथवा पटसन का। पटसन के उपयोग से कालीन भारी और कड़ा बनता है, जो उसका आवश्यक तथा प्रशंसनीय गुण है। अच्छे कालीनों में सूत की डोर के साथ पटसन का उपयोग किया जाता है।


title: कालीन

text: कालीन बुनने के पहले ही ऊन को रँग लिय जाता है। इसके लिए ऊन की लच्छियों को बाँस के डंडों में लटकाकर ऊन को रंग के गरम घोल में डाल दिया जाता है और रंग चढ़ जाने पर उन्हें निकाल लिया जाता है। आधुनिक रँगाई मशीन द्वारा होती है। कुछ मशीनों में रँगाई प्राय: हाथ की रँगाई के समान ही होती है, किंतु रंग के घोल को पानी की भाप द्वारा गरम किया जाता है और लच्छियाँ मशीन के चलने से चक्कर काटती जाती हैं। दूसरी मशीनों में ऊन का धागा बहुत बड़ी मात्रा में ठूँस दिया जाता है और गरम रंग का घोल समय-समय पर विपरीत दिशाओं में पंप द्वारा चलता रहता है। ऐसी मशीनें हाल में ही चली हैं। कालीन में प्रयुक्त होनेवाले ऊन के धागे की रँगाई तभी संतोषजनक होती है जब रंग प्रत्येक तंतु के भीतर बराबर मात्रा में प्रवेश करे। इसका अनुमान तंतु के बाहरी रंग से सदैव नहीं हो पाता और अच्छी रँगाई के लिए कुछ धागों की गुच्छी काटकर देख ली जाती है। अच्छे कालीन के लिए संतोषजनक रँगाई उतनी ही आवश्यक है जितनी पक्की और ठोस बुनाई। कीमती कालीनों के लिए पूर्णतया पक्के रंगों का उपयोग आवश्यक होता है। साधारण कालीनों के लिए रंग को प्रकाश के लिए तो अवश्य ही पक्का होना चाहिए और धुलाई के लिए जितना ही पक्का हो उतना ही अच्छा।


title: कालीन

text: ऊन के ऊपर प्राकृतिक चर्बी रहती है जिससे रंग भली भाँति नहीं चढ़ता। इसलिए ऊन को साबुन और गरम पानी में पहले धो लिया जाता है। साबुन के कुछ दुर्गुणों के कारण संकलित प्रक्षालकों (synthetic detergents) का प्रयोग अब ऊन की धुलाई में अधिक होने लगा है।


title: कालीन

text: संसार भर में हाथ की बुनाई प्राय: एक ही रीति से होती है। ताने ऊर्ध्वाधर दिशा में तने रहते हैं। ऊपर वे एक बेलन पर लपेटे रहते हैं जो घूम सकता है। नीचे वे एक अन्य बेलन पर बँधे रहते हैं। जैसे-जैसे कालीन तैयार होता जाता है, वैसे-वैसे उसे नीचे के बेलन पर लपेटा जाता है, जैसा साधारण कपड़े की बुनाई में होता है। ताने के आधे तार (अर्थात डोरे) आगे पीछे हटाए जा सकते हैं और उनके बीच बाना डाला जाता है। इस प्रकार गलीचे की बुनाई उसी सिद्धांत पर होती है जिसपर साधारणत: कपड़े की होती है, परंतु एक बार बाना डालने के बाद ताने के तारों पर ऊन का टुकड़ा बाँध दिया जाता है। टुकड़ा काटकर बाँधना और लंबे धागे का एक सिरा बाँधकर काटना, दोनों प्रथाएँ प्रचलित हैं। बँधा हुआ टुकड़ा लगभग दो इंच लंबा होता है और अगल बगल के तारों में फंदे द्वारा फँसाया जाता है। फंदा डालने की दो रीतियाँ हैं। एक तुरकी और एक फारसी जो चित्र ३ से स्पष्ट हो जाएँगी। ऊन के फंदों की एक पंक्ति लग जाने के बाद बाने के दो तार (अर्थात् डोरे) बुन दिए जाते हैं। तब फिर ऊन के फंदे बाँधे जाते हैं और बाने के तार डाले जाते हैं। प्रत्येक बार बाने के तार पड़ जाने के बाद लोहे के पंजे से ठोककर उनको बैठा दिया जाता है, जिससे कालीन की बुनाई गफ हो। बाना डालने की रीति में थोड़ा बहुत परिवर्तन हो सकता है जिससे कालीन के गुणों में कुछ परिवर्तन आ जाता है। आजकल साधारणत: कालीन बहुत चौड़े बुने जाते हैं। इसलिए इनको बुनते समय तानों के सामने कई एक कारीगर बैठते हैं और प्रत्येक लगभग दो फुट की चौड़ाई में ऊन के फंदे लगाता है। कारीगर अपने सामने आलेखन रखे रहते हैं और उसी के अनुसार रंगों का चुनाव करते हैं। फंदे लगाने की रीति से स्पष्ट है कि ऊन के गुच्छे कालीन के पृष्ठ से समकोंण पर नहीं उठे रहते, कुछ ढालू रहते हैं। हाथ के बुने कालीनों का यह विशेष लक्षण है


title: कालीन

text: कालीन बुने जाने के बाद ऊन के गुच्छे के छोरों को कैंची से काटकर ऊन की ऊँचाई बराबर कर दी जाती है। आवश्यकतानुसार तंतुओं को न्यूनाधिक ऊँचाई तक काटकर उभरे हुए। बेलबूटे आलेखन के अनुसार बनाए जा सकते हैं। ऐसे कालीनों में यद्यपि ऊन की हानि हो जाती है तथापि सुंदरता बढ़ जाती है और ये अधिक पसंद किए जाते हैं।


title: कालीन

text: हाथ से बने प्रथम श्रेणी के कालीन मशीन से बने कलीनों की अपेक्षा बहुत अच्छे होते हैं। हाथ से प्रत्येक कालीन विभिन्न आलेखन के अनुसार और विभिन्न नाप, मेल अथवा आकृति का बुना जा सकता है। ये सब सुविधाएँ मशीन से बने कालीनों में नहीं मिलतीं। कालीन में प्रति वर्ग इंच ऊन के ९ से लेकर ४०० तक गुच्छे डाले जा सकते हैं। साधारणत: २०-२५ गुच्छे रहते हैं। भारत, ईरान, मिस्र, तुर्की और चीन हाथ के बने कालीनों के लिए प्रसिद्ध हैं। भारत में मिर्जापुर, भदोही (वाराणसी), कश्मीर, मसूलीपट्टम आदि स्थान कालीनों के लिए विख्यात हैं और इन सब कालीनों में फारसी गाँठ का ही प्रयोग किया जाता है।


title: कालीन

text: मशीन की बुनाई कई प्रकार की होती है। सबसे प्राचीन ब्रुसेल्स कालीन है। इसमें कालीन के पृष्ठ पर ऊन के धागों का कटा सिरा नहीं रहता, दोहरा हुआ धागा रहता है। बुनावट ऐसी होती हैं कि यदि ऊन पर्याप्त पुष्ट हो तो एक सिरा खींचने पर एक पंक्ति का सारा ऊन एक समूचे टुकड़े में खिंच जाएगा। फिर कई रंगों का आलेखन रहने पर कई रंगों के ऊन का उपयोग किया जाता है और जहाँ आलेखन में किसी रंग का अभाव रहता है वहाँ उन रंगों के धागे कालीन की बुनावट में दबे रहते हैं। केवल उसी रंग के धागे के फंदे बनते हैं जो कालीन के पृष्ठ पर दिखलाई पड़ते हैं। इन कारणों से पाँच से अधिक रंगों का उपयोग एक ही कालीन में कठिन हो जाता है। बारंबार एक ही प्रकार के बेलबूटे डालने के लिए छेद की हुई दफ्तियों का प्रयोग किया जाता है, जैसे सूती कपड़े में बेलबूटे बनाते समय।


title: कालीन

text: ऊन का सिरा कटा न रहने के कारण ये कालीन बहुत अच्छे नहीं लगते। ऊनी धागों का अधिकांश बुनाई के बीच दबा रहता है। इस प्रकार भार बढ़ाने के अतिरिक्त वह किसी काम नहीं आता और कालीन का मूल्य बेकार बढ़ जाता है। इन कालीनों का प्रचलन अब बहुत कम हो गया है।


title: कालीन

text: विल्टन कालीन की प्रारंभिक बुनावट वैसी ही होती है जैसी ब्रुसेल्स कालीन की, परंतु बुनते समय ऊन के फंदों के बीच धातु का तार डाल दिया जाता है जिसका सिरा चिपटा और धारदार होता है। जब इस तार को खींचा जाता है तब ऊन के फंदे कट जाते हैं और पृष्ठ वैसा ही मखमली हो जाता है जैसा हाथ से बुने कालीन का होता है। मखमली पृष्ठ देखने में सुंदर और स्पर्श करने में बहुत कोमल होता है। तार खींचने का काम स्वयं मशीन बराबर करती रहती है।


title: कालीन

text: विल्टन कालीन में ऊनी मखमली पृष्ठ के गुच्छे ब्रुसेल्स कालीन के दोहरे धागे की अपेक्षा अधिक दृढ़ता से बुनाई में फँसे रहते हैं। ये कालीन बहुधा ब्रुसेल्स की अपेक्षा घने बुने जाते हैं और इनमें तौल बढ़ाने का प्रयत्न नहीं किया जाता। कोमलता और कारीगरी के कारण मूल्य अधिक होने पर भी ये कालीन पसंद किए जाते हैं। सस्ते कालीनों की खपत अधिक होने के कारण सस्ते ऊनी विल्टन बनने लगे, जिनमें सस्ते ऊनी धागे का उपयोग होता है। एकरंगे विल्टन सबसे सस्ते पड़ते हैं और उन लोगों को, जो एकरंगा कालीन पसंद करते हैं, ये कालीन बहुत अच्छे लगते हैं।


title: कालीन

text: चौड़े विल्टन कालीन बनाने में तारवाली रीति से असुविधा होती है। इसलिए फंदे बनाने और उनको काटने में धातु के तार की जगह धातु के अंकुशों का उपयोग होने लगा है।


title: कालीन

text: मशीन से बने कालीनों में यद्यपि ये कालीन (टफ़्टेड को छोड़कर) सबसे नए हैं, तथापि बुनावट में ये पूर्वदेशीय (ईरान, भारत, चीन इत्यादि के) कालीनों के बहुत समीप हैं। समानता इस बात में है कि ये ऊन के धागों के गुच्छों से बने होते हैं, यद्यपि गुच्छे मशीन द्वारा डाले जाते हैं और उनमें गाँठें नहीं पड़ी रहतीं। एक्समिन्स्टर कालीन की विशेषता यह है कि गुच्छे खड़ी पंक्तियों में ताने के बीच डाले जाते हैं। ये डालने से पहले या बाद में काटे जाते हैं और बाने से बुनावट में कसे रहते हैं। प्रत्येक गुच्छा कालीन की सतह पर दिखाई पड़ता है और आलेखन का अंग रहता है। गुच्छों का कोई भी भाग ब्रुसेल्स और विल्टन कालीनों की तरह छिपा नहीं रहता और इस प्रकार व्यर्थ नहीं जाता। फंदे का कम से कम भाग बाने से दबा रहता है।


title: कालीन

text: इंग्लैंड में इनके बुनने की कला १९वीं शताब्दी के अंत में अमरीका से आई और तब से दिनों दिन इसका विकास होता गया। इस कालीन की बुनावट में खर्च कम पड़ता है और सामान (ऊनी, सूती, पटसनी धागा) भी कम लगता है। बुनावट विशेष सघन सुंदर जान पड़ती है और ऐसे कालीनों के बनाने में असंख्य आलेखनों और रंगों के समावेश की संभावना रहती है। अन्य कालीनों के समान इनमें भी कई मेल होते हैं, परंतु बुनावट में विशेष भेद नहीं होता। भेद केवल गुच्छों के तंतुओं की अच्छाई, सघनता और उनको फँसाने की विधि में होता है।


title: कालीन

text: एक्समिन्स्टर कालीनों की बनावट चित्र ८ में प्रदर्शित की गई है। अलग-अलग कंपनियों के कालीनों में थोड़ा बहुत भेद होते हुए भी साधारणतया दोहरे लिनेन का या सूती ताना, सूती भराऊ बाना और पटसन का दोहरा बाना प्रयुक्त किया जाता है।


title: कालीन

text: पहले मशीन से बने कालीन बहुत चौड़े नहीं होते थे। चौड़े कालीनों के लिए दो या अधिक पट्टियों को जोड़ना पड़ता था, किंतु अब बहुत चौड़े कालीन भी मशीन पर बुने जा सकते हैं। प्राय: सब प्राचीन आलेखनों की प्रतिलिपि बनाई जा सकती है और इस प्रकार समय-समय पर कभी एक, कभी दूसरा आलेखन फैशन में आता रहता है।


title: कालीन

text: इसके अतिरिक्त कालीन बनाने की मशीन, कालीन की बनावट और धागों को रँगने की विधि में दिनोंदिन उन्नति हो रही है। नियत समय में अधिक से अधिक माल तैयार करना और कम से कम श्रम के साथ तैयार करना, यही ध्येय रहता है।


title: कालीन

text: द्वितीय विश्वयुद्ध के कुछ बाद ही संयुक्त राष्ट्र (अमरीका) के दक्षिणी भाग में सिलाई द्वारा कालीन बनाने की मशीन का आविष्कार हुआ। इनसे "गुच्छित' कालीन बनते हैं। दिन प्रति दिन गुच्छित कालीनों की मशीनों में उन्नति हो रही है। इस समय अमरीका के बाजार में ये कालीन बहुत बड़ी मात्रा में बिकते हैं। गुच्छित कालीनों की मशीनों की माल तैयार करने की क्षमता बहुत अधिक होती है और मशीन लगाने का प्रारंभिक खर्च अधिक होते हुए भी सस्ते कालीन तैयार होते हैं।


title: कालीन

text: इन कालीनों के मुखपृष्ठ और पीठ को एक साथ नहीं बनाया जाता। मुखपृष्ठ के फंदे या तो सिलाई द्वारा पहले से बनी हुई पीठ पर टाँक दिए जाते हैं या गुच्छे रासायनिक लेप द्वारा पीठ के कपड़े पर चिपका दिए जाते हैं। द्वितीय विधि में तप्त करने की कुछ क्रिया के अनंतर चिपकानेवाला पदार्थ पक्का हो जाता है और गुच्छे दृढ़ता से पीठ पर चिपक जाते हैं। ऊन के फंदों के दोनों ओर एक-एक पीठ चिपकाकर और फंदों को बीचोबीच काटकर एक ही समय में दो कालीन भी तैयार किए जा सकते हैं।


title: कालीन

text: कालीन बनते समय ही आलेखनों का बन जाना, या कालीन बन जाने के बाद मुखपृष्ठ का रँगा जाना, या छपाई द्वारा आलेखन उत्पन्न करना, इन सब दिशाओं में भी गुच्छित कालीनों में बहुत प्रगति हुई है।


title: कालीन

text: ऊपर कई वर्गो के कालीनों का वर्णन किया गया है। किसी भी वर्ग के कालीन के विषय में यदि कोई अकेला शब्द है जिससे उसके संपूर्ण गुण, दोष, श्रेणी और मूल्य का ज्ञान होता है तो वह कालीन की क्वालिटी है। क्वालिटी प्रधानत: कालीन के मुखपृष्ठ पर ऊनी गुच्छों के घनेपन पर निर्भर रहती है। इस प्रकार ऊँची क्वालिटी, मध्य क्वालिटी, नीची क्वालिटी, कालीन के व्यापार में साधारण शब्द हैं। घने बुने हुए कालीन के लिए साधारणतया बढ़िया और लंबी ऊन का पतला धाग आवश्यक होता है। कीमती ऊन के अधिक मात्रा में लगने के साथ उच्च श्रेणी का ताना बाना आवश्यक होता है। बढ़िया पतले धागे के उपयोग और गाँठों के पास-पास होने से कालीन तैयार होने में समय अधिक लगता है। इस प्रकार ऊँची क्वालिटी के कालीन का मूल्य अधिक होता है।


title: कालीन

text: कालीन की क्वालिटी एक वर्ग इंच में गाँठों की संख्या से प्रदर्शित की जाती है। यद्यपि यह प्रथा तब तक संतोषजनक नहीं होती जब तक यह भी निश्चय न कर लिया जाए कि गाँठें इकहरे धागे से डाली गई हैं या दोहरे अथवा तिहरे धागे से। उदाहरणत:, तिहरे धागे से बना कालीन दोहरे धागे से बने कालीन की अपेक्षा, प्रति वर्ग इंच कम गाँठों का होने पर भी, घना हो सकता है।


title: इंदिरा नुई

text: इंदिरा कृष्णमूर्ति नुई (जन्म: 28 अक्टूबर 1955) वर्तमान में पेप्सिको कंपनी की मुख्य कार्यकारी अधिकारिणी हैं। दुनिया की प्रभावशाली महिलाओं में उनका नाम शुमार है। वे येल निगम के उत्तराधिकारी सदस्य हैं। साथ ही वे न्यूयॉर्क फेडरल रिजर्व के निदेशक बोर्ड की स्तर बी की निदेशक भी हैं। इसके अलावा वे अंतरराष्ट्रीय बचाव समिति, कैट्लिस्ट, के बोर्ड और लिंकन प्रदर्शन कला केंद्र की एक सदस्य हैं। वे एइसेन्होवेर फैलोशिप के न्यासी बोर्ड की सदस्य भी हैं और वर्तमान में यू एस-भारत व्यापार परिषद में सभाध्यक्ष के रूप में अपनी सेवाएँ दे रही हैं। यह भारत मे काफी लोकप्रिय है !


title: इंदिरा नुई

text: नूई मद्रास, तमिलनाडु, भारत (वर्तमान में चेन्नई) में पैदा हुई थी। उनकी प्रारंभिक शिक्षा होली एन्जिल्स एंग्लो इंडियन हायर सेकेंडरी स्कूल मद्रास मेन हुई। तत्पश्चात उन्होने 1974 में मद्रास क्रिश्चियन कॉलेज से भौतिकी, रसायन विज्ञान और गणित में स्नातक की डिग्री प्राप्त की और भारतीय प्रबंध संस्थान, कोलकाता से 1976 में प्रबंधन में स्नात्त्कोत्तर किया।भारत में पली-बढ़ी नूई ने बचपन में अनेकों कठिनाइयां झेलते हुए भारतीय प्रबंध संस्थान, कोलकाता से मास्टर डिग्री कीं। इसके बाद अमेरिका स्थित येल यूनिवर्सिटी से पब्लिक और प्राइवेट मैनेजमेंट का अध्ययन किया। इस दौरान उन्हें अमेरिका से कुछ खास लगाव हो गया और उन्होंने येल यूनिवर्सिटी से ग्रेजुएशन करने के बाद बोस्टन कंसल्टेशन फार्म ज्वाइन कर लिया और टेक्सटाइल व कंज्यूमर गुड्स इंडस्ट्री में मुवक्किलों की सेवा करने लगीं।


title: इंदिरा नुई

text: इंदिरा के पिता बैंक में कार्यरत थे और माता जी हाउसवाइफ थी। ये दो बहने थीं- चन्द्रिका और इंदिरा। दोनों ही बहने बचपन से पढ़ने में बहुत होशियार थीं।


title: इंदिरा नुई

text: इनकी शादी राज कुमार नूई से हुई। उनकी दो बेटियाँ है, जो ग्रीनविच कनेक्टिकट में रहती हैं। उनकी बेटियों में से एक वर्तमान में येल में प्रबंधन स्कूल में पढ़ रही हैं।उनकी बड़ी बहन चंद्रिका कृष्णमूर्ति टंडन एक प्रसिद्ध गायिका और बिज़नेस वुमन है।


title: इंदिरा नुई

text: वर्ष 1986-90 के बीच उन्होंने मोटोरोला कंपनी में कॉरपोरेट स्ट्रैटजी के उपाध्यक्ष के रूप में कार्य किया और कंपनी के ऑटोमोटिव और इंडस्ट्रियल इलेक्ट्रॉनिक्स के विकास का मार्गदर्शन किया। नूई पेप्सिको की दीर्धकालिक ग्रोथ स्ट्रैटजी की शिल्पकार मानी जाती हैं। नूई 1994 में पेप्सिको में शामिल हुई और 2001 में अध्यक्ष और मुख्य कार्यकारी अधिकारी बनीं। उन्होने एक दशक से अधिक समय तक कंपनी की वैश्विक रणनीति का निर्देशन और पेप्सीको के पुनर्गठन का नेतृत्व किया है।


title: इंदिरा नुई

text: वर्ष 2011 से नूई एक कंपनी चला रही हैं और 200 से अधिक देशों में इसके उपभोक्ता हैं। फिलहाल नूई कई बोर्डों की सदस्य भी हैं जिसमें यूएस-चीन बिजनेस काउंसिल, यूएस-इंडिया बिजनेस काउंसिल, कंज्यूमर गुड्स फोरम आदि शामिल है।भारतीय मूल की वे इससे पहले पेप्सिको की मुख्य वित्तीय सलाहकार थीं।


title: इंदिरा नुई

text: नूयी 2006 में पेप्सिको की सीईओ बनायीं गयी थीं। 12 वर्षों तक इस पद का सफलता पूर्वक निर्वाह करने के बाद अक्टूबर 2018 में वह रिटायरमेंट लेंगी।


title: इंदिरा नुई

text: 2008 में पेप्सीको की CEO के रूप में, इंद्रा नूई ने $1,49,17,701 का कुल आमदनी अर्जित किया, जिसमें $13,00,000 का मूल वेतन, $26,00,000 नकद बोनस, $64,28,538 के शेयर और $43,82,569 के विकल्प शामिल हैं।


title: इंदिरा नुई

text: 2009 फोर्ब्स सर्वेक्षण के अनुसार इंदिरा नूई को दुनिया में तीसरी सबसे ताकतवर महिला का नाम दिया गया है।


title: इंदिरा नुई

text: वे अमरीका की दूसरी सबसे बड़ी कंपनी की महिला प्रमुख हैं। फॉ'र्यून ने अमेरिका की शक्तिशाली व्यवसायी महिला की सूची अलग से निकाली है। इसमें आईबीएम की गिनी रोमेटी शीर्ष पर और पेप्सीको की सीईओ इंदिरा नुई दूसरे स्थान पर हैं। इंदिरा भारतीय मूल की हैं। उन्हें फ़ोर्ब्स की ओर जारी 30 सबसे प्रभावशाली महिलाओं की सूची में शामिल किया गया है।


title: इंदिरा नुई

text: 2007 में, उन्हें भारत सरकार द्वारा उद्योग एवं व्यापार के क्षेत्र में पद्म भूषण से सम्मानित किया गया था। 2008 में, वह कला और विज्ञान के अमेरिकन अकादमी की फैलोशिप के लिए चुनी गई थी।


title: इंदिरा नुई

text: जनवरी 2008 में, नूई को यू एस-भारत व्यापार परिषद में सभाध्यक्ष चुना गया था, एक गैर लाभ वकालत व्यापार संगठन, जो भारत में कारोबार करने वाली दुनिया की 300 से अधिक सबसे बड़ी कंपनियों का प्रतिनिधित्व करती है। नूई USIBC के बोर्ड निदेशकों का नेतृत्व करती है, जो की अमेरिकी उद्योग के प्रतिनिधिक अंश का प्रतिनिधित्व करते 60 से अधिक वरिष्ठ अधिकारियों की एक सभा है।


title: इंदिरा नुई

text: वैश्विक आपूर्ति श्रृंखला नेताओं के समूह द्वारा इंदिरा नुई वर्ष 2009 के मुख्य कार्यकारी अधिकारी का नाम दिया गया है।


title: इंदिरा नुई

text: वर्ष 2012 में अमेरिका में मंदी के दौर से निपटने और आर्थिक रणनीति तय करने के लिए अमेरिकी राष्ट्रपति बराक ओबामा ने इंदिरा नुई सहित भारतीय मूल के दो अन्य लोग को चर्चा के लिए आमंत्रित किया था।


title: रैखिक गति

text: रैखिक गति (Linear motion) या ऋजुरेखीय गति (rectilinear motion) वह गति है जिसमें पिण्ड का गतिपथ एक सरल रेखा हो। इस प्रकार की गति का गणितीय निरूपण केवल एक अवकाशीय विमा (spatial dimension) का उपयोग करते हुए किया जा सकता है। रैखिक गति सभी गतियों में सबसे सरल गति है।


title: रैखिक गति

text: यदि कोई पिण्ड एक नियत त्वरण (परिमाण एवं दिशा दोनों नियत) के अन्तर्गत रैखिक गति कर रहा हो तो उसका त्वरण, वेग, विस्थापन तथा समय को आपस में जोड़ने वाले गति के समीकरण नीचे दिये गये हैं।


title: ट्रोजन हॉर्स (कम्प्यूटिंग)

text: ट्रोजन होर्स या ट्रोजन एक ऐसा प्रोग्राम है जो दिखने में तो सही अनुभव होता है, परन्तु यदि इसे चलाया जाता है तो इस के प्रभाव भयंकर होते है। इसका इस्तेमाल एक हैकर (Hacker) किसी पासवर्ड को तोडने के लिए कर सकता है। यह हार्ड डिस्क के सारे डेटा (Data) और प्रोग्राम को मिटा देता है। दूसरे किसी वायरस की तुलना में ट्रोजन खुद को अनुलिपि नहीं करता है। इसी की मदद से हैकर कंप्यूटर का नियंत्रण सुदूर बैठे दूसरे कंप्यूटर से कर सकता है।


title: ट्रोजन हॉर्स (कम्प्यूटिंग)

text: 1949 में फ़ैलने वाला वायरस "बैक ओरिफाइस" एक ट्रोजन होर्स था। इसके इस्तेमाल से किसी कंसोल या जी.पी.आई. एप्लीकेशन में टी.सी.पी. (TCP) कनेक्शन द्वारा किसी दूरवर्ती स्थाबं से किसी कंप्यूटर पर नियंत्रण पाया जा सकता है।


title: कटारमल सूर्य मन्दिर

text: कटारमल सूर्य मन्दिर भारतवर्ष का प्राचीनतम सूर्य मन्दिर है। यह पूर्वाभिमुखी है तथा उत्तराखण्ड राज्य में अल्मोड़ा जिले के अधेली सुनार नामक गॉंव में स्थित है। इसका निर्माण कत्यूरी राजवंश के तत्कालीन शासक कटारमल के द्वारा छठीं से नवीं शताब्दी में हुआ था। यह कुमांऊॅं के विशालतम ऊँचे मन्दिरों में से एक व उत्तर भारत में विलक्षण स्थापत्य एवम् शिल्प कला का बेजोड़ उदाहरण है तथा समुद्र सतह से लगभग 2116 मीटर की ऊँचाई पर पर्वत पर स्थित है।


title: कटारमल सूर्य मन्दिर

text: कटारमल सूर्य मन्दिर का निर्माण मध्ययुगीन कत्यूरी राजवंश के शासक कटारमल के द्वारा छठीं से नवीं शताब्दी में हुआ था। यहां आपको मंदिरों के पत्थरों पर की गई शिल्प कला का यहां बेजोड़ उदाहरण देखने को मिलता है. मंदिर को एक ऊंचे चबूतरे पर बनाया गया था जिसके खंडित शिखर आज भी इस मंदिर की विशालता और वैभवता का एहसास कराता है.


title: कटारमल सूर्य मन्दिर

text: कटारमल सूर्य मन्दिर का निर्माण कत्यूरी राजवंश के शासक कटारमल के द्वारा हुआ था। इसका निर्माण एक ऊँचे वर्गाकार चबूतरे पर है, जो भारतवर्ष मेंं सूर्यदेव को समर्पित प्राचीन और प्रमुख मन्दिरों में से एक है। आज भी मन्दिर के ऊँचे खंडित शिखर को देखकर इसकी विशालता व वैभव का अनुमान स्पष्ट होता है। मुख्य मन्दिर के आस-पास 45 छोटे-बड़े मन्दिरों का समूह भी बेजोड़ है। मुख्य मन्दिर की संरचना त्रिरथ है और वर्गाकार गर्भगृह के साथ वक्ररेखी शिखर सहित निर्मित है। गर्भगृह का प्रवेश द्वार बेजोड़ काष्ठ कला द्वारा उत्कीर्ण था, जो कुछ अन्य अवशेषों के साथ वर्तमान में नई दिल्ली स्थित राष्ट्रीय संग्रहालय में प्रदर्शित है।


title: कटारमल सूर्य मन्दिर

text: पौराणिक उल्लेखों के अनुसार सतयुग में उत्तराखण्ड की कन्दराओं में जब ऋषि-मुनियों पर धर्मद्वेषी असुर ने अत्याचार किये थे। तत्समय द्रोणगिरी (दूनागिरी), कषायपर्वत तथा कंजार पर्वत के ऋषि मुनियों ने कौशिकी (कोसी नदी) के तट पर आकर सूर्य-देव की स्तुति की। ऋषि मुनियों की स्तुति से प्रसन्न होकर सूर्य-देव ने अपने दिव्य तेज को वटशिला में स्थापित कर दिया। इसी वटशिला पर कत्यूरी राजवंश के शासक कटारमल ने बड़ादित्य नामक तीर्थ स्थान के रूप में प्रस्तुत सूर्य-मन्दिर का निर्माण करवाया होगा। जो अब कटारमल सूर्य-मन्दिर के नाम से प्रसिद्ध है।


title: कटारमल सूर्य मन्दिर

text: कटारमल सूर्य मन्दिर अल्मोड़ा से रानीखेत मोटरमार्ग के समीप है। अल्मोड़ा से १४ किलोमीटर के बाद ३ किलोमीटर पैदल मार्ग है।


title: कटारमल सूर्य मन्दिर

text: निकटतम हवाई अड्डा रामनगर व हल्द्वानी के मध्य में स्थित पंतनगर विमानक्षेत्र है। यह सड़क द्वारा लगभग 135 किलोमीटर की दूरी पर पंतनगर में ही है। जहॉं से सुविधानुसार टैक्सी अथवा कार से पहुॅंचा जा सकता है।


title: कटारमल सूर्य मन्दिर

text: रेलवे जंक्‍शन काठगोदाम जो कि लगभग एक सौ किलोमीटर की दूरी पर तथा दूसरा रेलवे जंक्शन 130 किलोमीटर पर रामनगर में है। दोनों स्थानों से सुविधानुसार उत्तराखण्ड परिवहन की बस अथवा टैक्सी कार द्वारा आसानी से पहुंचा जा सकता है।


title: कटारमल सूर्य मन्दिर

text: दिल्‍ली के आनन्द विहार आईएसबीटी से लगभग 350 किलोमीटर की दूरी पर है। यहाँ से अल्मोड़ा व रानीखेत के लिये उत्तराखंड परिवहन की बसें नियमित रूप से उपलब्ध होती हैं। जिनके द्वारा 10-15 घंटों में यहाँ पहुंचा जाता है। प्रदेश के अन्‍य स्थानों से भी बसों की सुविधाऐं उपलब्ध हैं।


title: कटारमल सूर्य मन्दिर

text: दिल्‍ली से रूट: राष्‍ट्रीय राजमार्ग 24 से हापुड़, गजरौला, मुरादाबाद, काशीपुर, हलद्वानी, भवाली तथा अल्मोड़ा व रानीखेत होते हुए पहुंचा जा सकता है।


title: अमान्य देशों की सूची

text: देश जिन्हें मान्यता नहीं मिली है, की सूची में उन भू-राजनैतिक अस्तित्वों के नाम हैं, जिनको किसी रूप में राजनयिक मान्यता का अभाव है, परंतु माँटवीडियो सम्मेलन के अन्तर्गत सार्वभौमिक राष्ट्र की भांति विश्वव्यापक मान्यता की इच्छा रखते हैं। भूतपूर्व ऐसे देशों की सूची हेतु देखें ऐतिहासिक अमान्य देशों की सूची


title: अमान्य देशों की सूची

text: कुल मिलाकर 192 UN सदस्य राज्य हैं, चीनी जनवादी प्रजातंत्र (PRC), साइप्रस, एवं कोरिया (उत्तर एवं दक्षिण) मिलाकर। वैटिकन शहर को भी प्राञः सार्वभौमिक राज्य स्वीकृत है, परंतु वह संयुक्त राष्ट्र का सदस्य नहीं है।


title: दांडी, नवसारी

text: दांडी जलालपुर तालुका में एक बस्ती है। यह नवसारी शहर के पास अरब सागर के तट पर स्थित है। सन् 1930 में महात्मा गांधी ने नमक मार्च के लिए यह स्थान चुनने के बाद विश्वभर में प्रसिद्ध हुआ। उन्होंने साबरमती (अहमदाबाद) से दांडी अपने कुछ अनुयायियों के साथ नमक पर कर लगाने के विरोध में अभियान चलाया। अहमदाबाद से दांडी तक 24 दिनों के लिए पैदल यात्रा मे हजारों लोगों ने भाग लिया


title: दांडी, नवसारी

text: भारत सरकार ने साबरमती-दांडी खंड को पर्यटन केंद्र के रूप में विकसित करने की योजना शुरू की। सरकार ने भी भारतीय स्वतंत्रता आंदोलन का नमक मार्च के उपलक्ष्य में एक स्मारक के निर्माण के लिए प्रस्ताव किया।


title: रुबीना दिलैक

text: रुबीना दिलैक एक भारतीय टेलीविज़न अभिनेत्री हैं जो छोटी बहू और शक्ति - अस्तित्व के एहसास की में राधिका का किरदार निभाने के लिए जानी जाती हैं। वह बिग बॉस 14 की विजेता रहे चुके हैं।


title: स्पिंनिंग जेनि

text: स्पिंनिंग जेनि एक बहु-धुरी कताई फ्रेम है, और प्रारंभिक औद्योगिक क्रांति के दौरान कपड़ा निर्माण के औद्योगीकरण में प्रमुख विकासों में से एक था। स्पिनिंग जेनी का आविष्कार जेम्स हरग्रीव्ज ने 1764 या 1765 ईं किया था, जिससे एक साथ सूत के 8 धागे काटे जा सकते थे।


title: भारत में मापन प्रणालियों का इतिहास

text: भारत में मापन प्रणालियों का इतिहास बहुत पुराना है। सिन्धु घाटी की सभ्यता में प्राप्त कुछ सबसे प्राचीन मापक नमूने ५वीं सहराब्दी ईसापूर्व के हैं।


title: भारत में मापन प्रणालियों का इतिहास

text: संस्कृत कें 'शुल्ब' शब्द का अर्थ 'नापने की रस्सी' या डोरी होता है। अपने नाम के अनुसार शुल्ब सूत्रों में यज्ञ-वेदियों को नापना, उनके लिए स्थान का चुनना तथा उनके निर्माण आदि विषयों का विस्तृत वर्णन है।


title: भारत में मापन प्रणालियों का इतिहास

text: नीलकण्ठ सोमयाजि ने अपने ज'योतिर्मीमांसा' नामक ग्रन्थ में लिखा है कि ज्योतिष के ऐसे ग्रन्थ ही अनुसरण करना चाहिए जो वास्तविक प्रेक्षणों से मेल खाते हैं।


title: भारत में मापन प्रणालियों का इतिहास

text: समय मापने के लिए वृक्षों की छाया को नापने चलन से लेकर कोणार्क के सूर्य मन्दिर के चक्र तक अनेक पद्धतियों का प्रयोग किया जाता रहा है।


title: भारत में मापन प्रणालियों का इतिहास

text: भारत में विभिन्न कालों में नापतौल की विभिन्न पद्धतियाँ प्रचलित रही हैं। मनुस्मृति के 8वें अध्याय के 403वें श्लोक में कहा गया हैः


title: भारत में मापन प्रणालियों का इतिहास

text: इससे स्पष्ट है कि भारत में अत्यन्त प्राचीनकाल से नापतौल की पद्धतियाँ रही हैं। प्रचलित जानकारी के अनुसार सिन्धु घाटी की पुरातात्विक खुदाई में मिले नापतौल के विभिन्न अवशेषों से ज्ञात होता है कि ईसा पूर्व 3000-1500 में सिन्धु घाटी सभ्यता के निवासियों ने मानकीकरण की एक परिष्कृत प्रणाली विकसित किया था। सिन्धु घाटी सभ्यता के इस नापतौल पद्धति को विश्व के प्राचीनतम पद्धतियों में से एक माना जाता है। सिन्धु घाटी सभ्यता की नापतौल प्रणाली कितनी परिष्कृत थी यह इसी से पता चलता है कि उस काल में भवन निर्माण के लिए प्रयोग की जाने वाली ईंटों की लम्बाई, चौड़ाई तथा ऊँचाई की माप सुनिश्चित थी जो कि 4:2:1 के अनुपात में होती थीं।


title: भारत में मापन प्रणालियों का इतिहास

text: आज से लगभग 2400 वर्ष पहले चंद्रगुप्त मौर्य काल में भी माप तथा नापतौल के लिए अच्छी प्रकार से परिभाषित पद्धति का प्रयोग किया जाता था तथा राज्य के द्वारा माप के भारों (बाटों) एवं तुला (तराजू) की सत्यता सत्यापिक करने की परम्परा थी। उस काल की प्रणाली के अनुसार भार की सबसे छोटी इकाई एक परमाणु तथा लंबाई की सबसे छोटी इकाई अंगुल थी। लम्बी दूरी के लिए योजन का प्रयोग किया जाता था।


title: भारत में मापन प्रणालियों का इतिहास

text: संस्कृत के बहुत से गणित एवं ज्योतिष ग्रन्थों का आरम्भ नापतौल की ईकाइयों के परिचय से ही हुआ है। उदाहरण के लिए गणितसारसंग्रह का संज्ञाप्रकरण विभिन्न इकाइयों की प्रणाली के परिचय से शुरू होता है। खगोलविदों एवं गणितज्ञों ने मापन के लिए आवश्यक यंत्रों (इंस्ट्रुमेन्ट्स) का भी विकास किया था जिनका परिचय यंत्रराज, यंत्रशिरोमणि, यंत्रार्णव इत्यादि ग्रन्थों में दिया गया है।


title: भारत में मापन प्रणालियों का इतिहास

text: मध्यकाल में मुगल बादशाह अकबर ने भी नापतौल की एकरूप (uniform) प्रणाली विकसित किया था जिसका प्रयोग सम्पूर्ण देश में किया जाता था। अबुल फज़ल रचित आईने अकबरी के अनुसार उस काल में भूमि नापने की इकाई “इलाही गज” हुआ करती थी जो कि वर्तमान 33 इंच से 34 के बराबर थी। वजन नापने की इकाई “सेर” हुआ करता था।


title: भारत में मापन प्रणालियों का इतिहास

text: ब्रिटिश काल में अंग्रेजों ने भी देश भर में नापतौल की एकरूप (uniform) प्रणाली विकसित किया वजन की इकाइयाँ मन, सेर, छँटाक, तोला, माशा और रत्ती थीं। भूमि मापने के लिए मील, एकड़, गज, फुट, इंच का प्रयोग किया जाता था। अंग्रेजों के द्वारा विकसित उस प्रणाली का प्रयोग स्वतन्त्रता प्राप्ति के बाद भी सन् 1956 तक होता रहा। सन् 1956 में भारत सरकार ने नापतौल के नए मानक स्थापित किया और देश भर में नापतौल की मीटरी (मेट्रिक) पद्धति का चलन हो गया।


title: धार ज़िला

text: धार जिला तीन भौगोलिक खंडों में फैला हुआ है जो क्रमशः उत्तर में मालवा, विंध्यांचल रेंज मध्य क्षेत्र में तथा दक्षिण में नर्मदा घाटी। हालांकि घाटी पुनः दक्षिण-पश्चिम की पहाड़ियों द्वारा बंद होती है। धार जिला भारत के सांस्कृतिक मानचित्र में प्रारंभ से ही रहा है। लोगों ने अपने आपको ललित कला, चित्रकारी, नक्काशी, संगीत व नृत्य इत्यादि में संलिप्त रखा था। इस संपूर्ण जिले में बहुत से धार्मिक स्थल हैं, जहां वार्षिक मेलों के आयोजन में हजारों लोग एकत्र होते हैं। इस जिले का मुख्या लय धार शहर है।


title: धार ज़िला

text: धार जिला ऐतिहासिक और सांस्कृतिक रूप से महत्वपूर्ण स्थान रखता है। पहले यह धार नगरी के नाम से जाना जाता था। 1857 स्वतंत्रता की लड़ाई में भी धार महत्वपूर्ण केंद्र था। स्वतंत्रता संग्राम सेनानियों ने धार के किले पर अपना कब्जा कर लिया था। दूसरी ओर बाग भी अंतराष्ट्रिय एवं राष्ट्रीय महत्व का स्थान है। बाग नदी के किनारे स्थित गुफाएं ऐतिहासिक रूप से महत्वपूर्ण है। यहां पर 5वीं और 6वीं शताब्दी की चित्रकला भी है। यहां भारतीय चित्रकला का अनूठा नजारा देखने को मिलता है। यहां की बौद्धकला भारत ही नहीं एशिया में भी प्रसिद्ध है, तथा बाग की परम्परागत बाग प्रिंट बहुत मसहूर हे। बाग प्रिंट का कार्य पुर्णतः प्राकर्तिक रंगो से लकड़ी के ब्लॉक (भातो) से किया जाता हे, बाग प्रिंट को अंतराष्ट्रिय ख्याती दिलाने में शिल्पकार मोहम्मद युसूफ खत्री की अहम भूमिका हे।


title: धार ज़िला

text: नगर के उत्तर में स्थित यह किला एक छोटी पहाड़ी पर बना हुआ है। लाल बलुआ पत्थर से बना यह विशाल किला समृद्ध इतिहास के आइने का झरोखा है, जो अनेक उतार-चढ़ावों को देख चुका है। 14वीं शताब्दी के आसपास सुल्तान मुहम्मद बिन तुगलक ने यह किला बनवाया था। 1857 के विद्रोह दौरान इस किले का महत्व बढ़ गया था। क्रांतिकारियों ने विद्रोह के दौरान इस किले पर अधिकार कर लिया था। बाद में ब्रिटिश सेना ने किले पर पुन: अधिकार कर लिया और यहां के लोगों पर अनेक प्रकार के अत्याचार किए। हिन्दु, मुस्लिम और अफगान शैली में बना यह किला पर्यटकों को लुभाने में सफल होता है।


title: धार ज़िला

text: भोजशाला मूल रूप से एक सरस्वती मंदिर के तौर पर स्थापित था, जिसे राजा भोज ने बनवाया था। लेकिन जब अलाउद्दीन खिलजी दिल्ली का सुल्तान बना तो यह क्षेत्र उसके साम्राज्य में मिल गया। उसने इस मंदिर को मस्जिद में तब्दील करवा दिया। भोजशाला में संस्कृत में अनेक अभिलेख खुदे हुए हैं जो इसके इसके मंदिर होने की पुष्टि करते हैं। हाल ही में 15 फ़रवरी 2013 को यहां आंदोलन हुआ है। इसमें 97 लोग पुलिस की लाठीचार्ज से घायल है। मां वाग्‍देवी की प्रतिमा भारत लाने के लिए लंदन की कोर्ट में सुब्रमण्‍यम स्‍वामी ने एक याचिका दायर की है।


title: धार ज़िला

text: धार से 27 किलोमीटर दूर अमझेरा गांव (तहसील सरदारपुर) स्थित है। इस गांव में शैव और वैष्णव संप्रदाय के अनेक प्राचीन मंदिर बने हुए हैं। यहां के अधिकांश शैव मंदिर महादेव, चामुंडा, अंबिका को समर्पित हैं। लक्ष्मीनारायण और चतुभरुजंता मंदिर वैष्णव संप्रदाय के लोकप्रिय मंदिर हैं। गांव के निकट ही ब्रह्म कुंड और सूर्य कुंड नामक दो टैंक हैं। गांव के पास ही राजपूत सरदारों को समर्पित तीन स्मारक बने हुए हैं। जोधपुर के राजा राम सिंह राठौर ने 18-19वीं शताब्दी के बीच यहां एक किला भी बनवाया था। किले में इस काल के तीन शानदार महल भी बने हुए हैं। किले के रंगमहल में बनें भिति‍चित्रों से दरबारी जीवन की झलक देखने को मिलती है।


title: धार ज़िला

text: इन गुफाओं का संबंध बौद्ध मत से है। यहां अनेक बौद्ध मठ और मंदिर देखे जा सकते हैं। अजंता और एलोरा गुफाओं की तर्ज पर ही बाघ गुफाएं बनी हुई हैं। इन गुफाओं में बनी प्राचीन चित्रकारी मनुष्य को हैरत में डाल देती है। इन गुफाओं की खोज 1818 में की गई थी। माना जाता है कि दसवीं शताब्दी में बौद्ध धर्म के पतन के बाद इन गुफाओं को मनुष्य ने भुला दिया था और यहां बाघ निवास करने लगे। इसीलिए इन्हें बाघ गुफाओं के नाम से जाना जाता है। बाघ गुफा के कारण ही यहां बसे गांव को बाघ गांव और यहां से बहने वाली नदी को बाघ नदी के नाम से जाना जाता है। ऐसी मान्यता है की यहा पर पाचों पाण्डव आकर रहे थे।


title: धार ज़िला

text: धार का निकटतम एयरपोर्ट इंदौर में है। यह एयरपोर्ट दिल्ली, मुम्बई, भोपाल और ग्वालियर आदि शहरों से नियमित फ्लाइटों के माध्यम से जुड़ा है।


title: धार ज़िला

text: रतलाम और इंदौर यहां का नजदीकी रेलवे स्टेशन है। देश के प्रमुख शहरों से यह रेलवे स्टेशन अनेक रेलगाड़ियों के माध्यम से नियमित रूप से जुड़ा हुआ है।


title: धार ज़िला

text: धार मध्य प्रदेश के अनेक शहरों से सड़क मार्ग से जुड़ा हुआ है। इंदौर, मांडू, महू, रतलाम, उज्‍जैन और भोपाल से मध्य प्रदेश परिवहन निगम की नियमित बसें धार के लिए चलती हैं।


title: कादम्बिनी गांगुली

text: कादम्बिनी गांगुली (जन्म- 18 जुलाई, 1861, भागलपुर, बिहार; मृत्यु- 3 अक्टूबर, 1923, कलकत्ता, ब्रिटिश भारत) भारत की पहली स्नातक और फ़िजीशियन महिला थीं। यही नहीं उनको भारतीय राष्ट्रीय कांग्रेस के अधिवेशन में सबसे पहले भाषण देने वाली महिला का गौरव भी प्राप्त है। कादम्बिनी गांगुली पहली दक्षिण एशियाई महिला थीं, जिन्होंने यूरोपियन मेडिसिन में प्रशिक्षण लिया था। इन्होंने कोयला खदानों में काम करने वाली महिलाओं की लचर स्थिति पर भी काफ़ी कार्य किया। बंकिमचन्द्र चट्टोपाध्याय की रचनाओं से कादम्बिनी बहुत प्रभावित थीं। उनमें देशभक्ति की भावना बंकिमचन्द्र की रचनाओं से ही जाग्रत हुई थी। उनका विवाह द्वारकानाथ गांगुली के साथ हुआ था जो ब्राह्म समाज के प्रमुख नेता एवं समाजसुधारक थे।


title: कादम्बिनी गांगुली

text: कादम्बिनी गांगुली का जन्म ब्रिटिशकालीन भारत में 18 जुलाई 1861 ई. में भागलपुर, बिहार में हुआ था। उनका परिवार चन्दसी (बारीसाल, अब बांग्लादेश में) से था। इनके पिता का नाम बृजकिशोर बासु था। उदार विचारों के धनी कादम्बिनी के पिता बृजकिशोर ने पुत्री की शिक्षा पर पूरा ध्यान दिया। कादम्बिनी ने 1882 में 'कोलकाता विश्वविद्यालय' से बी.ए. की परीक्षा उत्तीर्ण की थी।


title: कादम्बिनी गांगुली

text: 'कोलकाता विश्वविद्यालय' से 1886 में चिकित्सा शास्त्र की डिग्री लेने वाली भी वे पहली महिला थीं। इसके बाद वे विदेश गई और ग्लासगो और ऐडिनबर्ग विश्वविद्यालयों से चिकित्सा की उच्च डिग्रियाँ प्राप्त कीं। देश में भले ही महिलाओं को उच्चतर शिक्षा पाने के लिए लंबा संघर्ष करना पड़ा हो, लेकिन कादम्बिनी गांगुली के रूप में भारत को पहली महिला डॉक्टर 19वीं सदी में ही मिल गई थी। कादम्बिनी गांगुली को न सिर्फ भारत की पहला महिला फ़िजीशियन बनने का गौरव हासिल हुआ, बल्कि वे पहली साउथ एशियन महिला थीं, जिन्होंने यूरोपियन मेडिसिन में प्रशिक्षण लिया था।


title: कादम्बिनी गांगुली

text: कादम्बिनी का विवाह ब्रह्म समाज के नेता द्वारकानाथ गंगोपाध्याय से हुआ था। द्वारकानाथ महिलाओं की स्थिति में सुधार के लिए पहले से ही प्रयत्नशील थे। कादम्बिनी इस क्षेत्र में भी उनकी सहायक सिद्ध हुईं। उन्होंने बालिकाओं के विद्यालय में गृह उद्योग स्थापित करने के कार्य को प्रश्रय दिया। बंकिमचन्द्र चट्टोपाध्याय की रचनाओं से कादम्बिनी बहुत प्रभावित थीं। बंकिमचन्द्र की रचनाएँ उनके भीतर देशभक्ति की भावनाएँ उत्पन्न करती थीं। वे सार्वजनिक कार्यों में भाग लेने लगी थीं।


title: कादम्बिनी गांगुली

text: कांग्रेस के 1889 के मद्रास अधिवेशन में उन्होंने भाग लिया और भाषण दिया। संस्था के उस समय तक के इतिहास में भाषण देने वाली कादम्बिनी पहली महिला थीं। 1906 ई॰ की कोलकाता कांग्रेस के अवसर पर आयोजित महिला सम्मेलन की अध्यक्षता भी कादम्बिनी जी ने ही की थी। महात्मा गाँधी उन दिनों अफ़्रीका में रंगभेद के विरुद्ध 'सत्याग्रह आन्दोलन' चला रहे थे। कादम्बिनी ने उस आन्दोलन की सहायता के लिए कोलकाता में चन्दा जमा किया। 1914 ई॰ में जब गाँधी जी कोलकाता आये तो उनके सम्मान में आयोजित सभा की अध्यक्षता भी कादम्बिनी ने ही की थी।


title: कादम्बिनी गांगुली

text: अपने समय के रूढ़िवादी समाज द्वारा उनकी भारी आलोचना की गई थी। एडिनबग से भारत लौटने और महिलाओं के अधिकारों के लिए अभियान चलाने के बाद, उन्हें परोक्ष रूप से बंगाली पत्रिका "बंगबाशी" में 'वेश्या' कहा गया। उनके पति द्वारकानाथ गांगुली ने मामले को अदालत में ले लिया और जीत गए, 6 महीने की जेल की सजा संपादक महेश पाल को मिली।


title: कादम्बिनी गांगुली

text: उनकी जीवनी पर आधारित एक बंगाली टेलीविजन धारावाहिक प्रोथोमा कादम्बिनी वर्तमान में स्टार जलशा पर मार्च 2020 से प्रसारित किया जा रहा है, जिसमें सोलंकी रॉय और हनी बाफना मुख्य भूमिका में हैं और ये हॉटस्टार पर भी उपलब्ध है।कादम्बिनी नामक एक और बंगाली श्रृंखला, उषासी रे गांगुली के रूप में अभिनीत, ज़ी बांग्ला पर 2020 में प्रसारित की गई थी।


title: कादम्बिनी गांगुली

text: आनंदीबाई जोशी की तुलना में बहुत अधिक समय तक चिकित्सा का अभ्यास करने के बावजूद, जिन्होंने तपेदिक से मरने से पहले केवल लगभग तीन महीने तक अभ्यास किया था, गांगुली भारत के बाहर व्यापक रूप से ज्ञात नहीं हैं।


title: रतनपुर, छत्तीसगढ़

text: रतनपुर राज और रायपुर राज क्रमशः शिवनाथ के उत्तर तथा दक्षिण में स्थित थे। प्रत्येक राज में स्पष्ट और निश्चित रूप अठारह-अठारह ही गढ़ होते थे। गढ़ों की संख्या अठारह ही क्यों रखी गई थी इसका निश्चित पता तो नहीं है किन्तु रतनपुर में सन् 1114 में प्राप्त एक उल्लेख के अनुसार चेदि के हैहय वंशी राजा कोकल्लदेव के अठारह पुत्र थे और उन्होंने अपने राज्य को अठारह हिस्सों में बाँट कर अपने पुत्रों को दिया था। सम्भवतः उसी वंश परंपरा की स्मृति बनाये रखने के लिये राज को अठारह गढ़ों में बाँटा जाता रहा हो। प्रत्येक गढ़ में सात ताल्लुका और प्रत्येक ताल्लुका में कम से कम बारह गाँव होते थे। इस प्रकार प्रत्येक गढ़ में कम से कम चौरासी गाँव होना अनिवार्य था। ताल्लुका में गाँवों की संख्या चौरासी से अधिक तो हो सकती थी किन्तु चौरासी से कम कदापि नहीं हो सकती थी। चूँकि राज्य सूर्यवंशियों का था अतः सूर्य की साता किरणों तथा बारह राशियों को ध्यान में रख कर ताल्लुकों और गाँवों की संख्या क्रमशः सात और कम से कम बारह रखी गईं थी। इस प्रकार सर्वत्र सूर्य देवता का प्रताप झलकता था।


title: सोनी राज़दान

text: सोनी राज़दान हिन्दी फ़िल्मों की एक अभिनेत्री हैं। इनका विवाह फिल्म निर्देशक महेश भट्ट से हुआ है। फिल्म एक्ट्रेस आलिया भट्ट इनकी बेटी है। इन्होंने टी॰वी॰ सीरियल्स के अलावा कई फिल्मों में भी काम किया है।


title: कुमार मंगलम बिड़ला

text: कुमार मंगलम बिड़ला (जन्म 14 जून 1967) एक भारतीय उद्योगपति और आदित्य बिड़ला ग्रुप के अध्यक्ष हैं, भारत में इनकी कंपनियों में शामिल हैं ग्रासिम, हिंडाल्को, अल्ट्राटेक सीमेंट, आदित्य बिड़ला नुवो, आइडिया सेल्युलर, आदित्य बिड़ला रिटेल और कनाडा में आदित्य बिड़ला मिनिक्स और बिड़ला इंस्टीट्यूट ऑफ टेक्नोलॉजी एंड साइंस (बिट्स पिलानी) के वे कुलाधिपति हैं। कुमार मंगलम बिड़ला विभिन्न नियामक और व्यावसायिक बोर्डों पर कई महत्वपूर्ण और जिम्मेदार पदों पर प्रतिष्ठित रह चुके हैं और अभी भी हैं। .


title: कुमार मंगलम बिड़ला

text: कुमार मंगलम बिड़ला का जन्म राजस्थान राज्य के एक मारवाड़ी व्यवसायी बिड़ला परिवार में हुआ था। चार्टर्ड एकाउंटेंट कुमार मंगलम बिड़ला ने लंदन बिजनेस स्कूल से एमबीए (MBA) की डिग्री हासिल की, जहां के वे एक मानद सदस्य भी हैं। श्री बिरला और उनकी पत्नी, श्रीमती नीरजा कस्लीवाल के तीन बच्चें हैं, अनन्याश्री, आर्यमन विक्रम और अद्वैतेषा.


title: कुमार मंगलम बिड़ला

text: इन दस वर्षों में जबसे वे आदित्य बिड़ला समूह के मुख्य संचालक हैं, उन्होंने उद्योग में अपने योगदान के लिए और प्रबंधन के व्यवसायीकरण के लिए पहचान प्राप्त की है। एक सांकेतिक सूची निम्नानुसार है:


title: कुमार मंगलम बिड़ला

text: मीडिया ने भी कुमार मंगलम बिड़ला का काफी गुणगान किया है। 1997 से आज तक, एनडीटीवी, स्टार प्लस "इंडिया बिजनेस वीक" ने उन्हें "द बिजनेसमैन ऑफ द इयर" के रूप में पदांकित करते हैं। ग्लोबल फाइनेंस ने उन्हें कॉरपोरेट फाइनेंस के 10 सुपर स्टार में उद्धृत किया है। बिजनेस वर्ल्ड ने उन्हें भारत के शीर्ष 10 सर्वाधिक प्रशंसित और सम्मान प्राप्त सीईओ के बीच और आने वाली सहस्राब्दी के शीर्ष सीईओ के रूप में दर्जा दिया है और हिंदुस्तान टाइम्स ने उन्हें "द बिजनेस मैन ऑफ द इयर" के रूप में भी नामित किया है।


title: कुमार मंगलम बिड़ला

text: बिट्स पिलानी विश्वविद्यालय के कुलपति बनने के बाद, उन्होंने बिट्स को दुनिया के शीर्ष विश्वविद्यालयों में से एक बनाने के लिए मिशन 2012 और विजन 2020 तैयार किया है। भारत की पहली इनोवेशन फेस्ट - क्वार्क (QUARK) 2010 की शुरूआत के लिए बिट्स परिसर का पहली बार मुआयना करने के लिए वे गोवा परिसर गए थे। क्वार्क, भारत का शीर्ष तकनीकी उत्सव है जिसका आयोजन हर साल किया जाता है, जिसमें भारत भर के कॉलेजों के छात्र भाग लेने के लिए आते हैं।


title: वाक्पति मुंज

text: वाक्पति मुंज (973 से 995 ई.) परमार राजा थे जो सीयक द्वितीय के दत्तक पुत्र थे और जिन्होंने राष्ट्रकूटों के पश्चात मालवा राज्य स्थापित किया। उनके प्राचीनतम ज्ञात पूर्वज उपेन्द्र कृष्णराज थे। उसे 'वाक्पति द्वितीय' भी कहते हैं।


title: वाक्पति मुंज

text: वाक्पति मुंज सीयक का दत्तक पुत्र एवं उत्तराधिकारी था। उसने कलचुरी शासक युवराज द्वितीय तथा चालुक्य राजा तैलप द्वितीय को युद्व में परास्त किया। तैलप को मुंज ने कोई ६ बार युद्ध में परास्त किया था। सातवीं बार युद्ध में बन्दी बनाकर उसकी हत्या कर दी गयी। इस घटना का उल्लेख अभिलेखों एवं 'आइना-ए-अकबरी' में मिलता है।


title: वाक्पति मुंज

text: वाक्पति मुंज का काल परमारों के लिए गौरव का काल था। मुंज ने 'श्री वल्लभ', 'पृथ्वी वल्लभ', 'अमोघवर्ष' आदि उपाधियां धारण की थीं। 'कौथेम' दानपात्र से विदित होता है कि वाक्पति मुंज ने हूणों को भी पराजित किया था। वह एक सफल विजेता होने के साथ ही कवियों एवं विद्धानों का आश्रयदाता भी था। उसके राजदरबार में 'यशोरूपावलोक' के रचयिता धनिक, 'नवसाहसांकचरित' के लेखक पद्मगुप्त, 'दशरूपक' के लेखक धनंजय आदि रहते थे।


title: वाक्पति मुंज

text: वाक्पति मुंज के बाद उसका छोटा भाई सिन्धु परमार वंश का शासक हुआ। उसने 'कुमार नारायण' एवं 'साहसांक' की उपाधि धारण की।


title: वाक्पति मुंज

text: मुंज ने सियाक को परमार राजा के रूप में उत्तराधिकारी बनाया, जो 972 ईस्वी के आसपास सिंहासन पर बैठा। 14 वीं शताब्दी के लेखक मेरुतुंग द्वारा प्रभा-चिंतामणि के अनुसार, मुंज राजा सिम्हादंतभट्ट (सियाक) का एक गोद लिया हुआ बच्चा था। राजा ने उसे मुंज घास के मैदान में खोजा। चूँकि राजा के पास उस समय स्वयं के कोई संतान नहीं थी, उन्होंने बच्चे को गोद लिया और उसका नाम मुंज रखा। हालाँकि बाद में राजा का एक जैविक पुत्र था जिसका नाम सिंधुराज था, उसने मुंज को अपना उत्तराधिकारी नियुक्त किया। किसी भी साक्ष्य के अभाव मेंइतिहासकार इस किंवदंती की प्रामाणिकता पर संदेह करते हैं। बाद के एक और कवी बल्लाल कहते हैं कि मुंजा और सिंधुराज सगे भाई थे।


title: वाक्पति मुंज

text: मुंजा को "वाक्पति" (भाषण के मास्टर), वाक्पति-राजा, वाक्पति-राजा-देवता, और उत्पल-राजा के रूप में भी जाना जाता है। इसके अलावा, उन्होंने अमोघवर्ष, श्री-वल्लभा और पृथ्वी-वल्लभ की उपाधियाँ ग्रहण कीं, जिनका उपयोग राष्ट्रकूट राजाओं द्वारा किया जाता था। यह संभवतः राष्ट्रकूट राजा खोटिगा पर अपने पूर्ववर्ती सियाका की जीत का स्मरण करने के लिए था।


title: वाक्पति मुंज

text: मुन्ज के स्वर्गवास के समय, परमार साम्राज्य शाकम्बरी के चरणमानस, नाददुला के चरणमान और उत्तर में मेदपाता के गुहिलों से घिरा हुआ था; पूर्व में चेदि और चंदेलों का कलचुरिस; दक्षिण में कल्याणी के चालुक्य; और पश्चिम में गुजरात का चौलुक्य। कल्याणी के चालुक्यों को छोड़कर, मुंजा ने अपने पड़ोसियों के साथ सफलतापूर्वक व्यवहार किया। मुक्का के दरबारी कवि धनपाल द्वारा रचित एक रचना तिलका-मंजरी, उन्हें एक तीरंदाजी नायक के रूप में मान्यता देती है। [ari] यहां तक कि मुंजा के कट्टर प्रतिद्वंद्वी तेलपा II के परिवार के कौथेम शिलालेख में हूणों, मारवासा (मारवाड़ के लोग) और चेदिस (कलचुरियों) के खिलाफ युद्धों में उनकी बहादुरी का उल्लेख है।


title: वाक्पति मुंज

text: अपने शासनकाल के दौरान, मुंजा ने गुहिलों की हाथी सेना को हराया, और उनकी राजधानी अगाता (उदयपुर में वर्तमान अहर) को लूट लिया। पराजित गुहिल शासक (या तो नरवाहन या उनके पुत्र शक्तिकुमार) ने हस्तिकुंडी के राष्ट्रकूट शासक धवला के साथ शरण ली। मुंजा की सफलता, धवला के बीजापुर शिलालेख द्वारा पुष्टि की जाती है, जिसमें कहा गया है कि मुंजा ने गुहिला राजा को युद्ध के मैदान से भागने और धवाला की सुरक्षा के लिए मजबूर करते हुए "अगाथा" को नष्ट कर दिया था। इस जीत के परिणामस्वरूप, परमारों ने चित्तौड़गढ़ सहित मेवाड़ के पूर्वी भाग पर नियंत्रण प्राप्त कर लिया।


title: वाक्पति मुंज

text: राजा मान प्रतिहार जालोर में भीनमाल शासन कर रहे थे जब परमार सम्राट वाक्पति मुंज ने इस क्षेत्र पर आक्रमण किया - इस विजय के बाद इन विजित प्रदेशों को अपने परमार राजकुमारों में विभाजित किया - उनके पुत्र अरण्यराज परमार को अबू क्षेत्र, उनके पुत्र और उनके भतीजे चंदन परमार को, धारनिवराह परमार को जालोर क्षेत्र दिया गया। इससे भीनमाल पर प्रतिहार शासन लगभग 250 वर्ष का हो गया।


title: वाक्पति मुंज

text: राजा मान प्रतिहार का पुत्र देवलसिंह प्रतिहार अबू के राजा महिपाल परमार (1000-1014 ईस्वी) का समकालीन था। राजा देवलसिम्हा ने अपने देश को मुक्त करने के लिए या भीनमाल पर प्रतिहार पकड़ को फिर से स्थापित करने के लिए कई प्रयास किए, लेकिन व्यर्थ में। वह चार पहाड़ियों - डोडासा, नदवाना, काला-पहाड और सुंधा से युक्त, भीनमाल के दक्षिण पश्चिम में प्रदेशों के लिए बस गए। उन्होंने लोहियाना (वर्तमान जसवंतपुरा) को अपनी राजधानी बनाया। इसलिए यह उपकुल देवल प्रतिहार राजपूत बन गया।


title: वाक्पति मुंज

text: मुंजा ने गुहिलों के सहयोगी प्रतिहारा राजपुत्र के शासक को भी हराया। धवला के बीजापुर शिलालेख में कहा गया है कि पराजित शासक की सेनाएँ एक नेता के बिना छोड़ दी गईं, और उसके साथ शरण मांगी। क्षेमेंद्र की औचित्य-विग्रह-चरखा, प्रतिहारा राजा की दयनीय स्थिति को दर्शाता है। इतिहासकारों डी सी गांगुली और दशरथ शर्मा के अनुसार, पराजित राजा, मुलराज, गुजरात के चालुक्य राजा थे। दूसरी ओर, इतिहासकार प्रतिपाल भाटिया, के एन सेठ और के सी जैन का मानना है कि वह प्रतिहार शासक विजयपाल (आर। 954-989 सीई) थे। भाटिया के अनुसार, मुंजा ने प्रतिहारों से उज्जैन को जीत लिया। जैन, हालांकि, बताते हैं कि उज्जैन को उनके पिता सियाका द्वितीय द्वारा जीत लिया गया होगा क्योंकि मुंजा ने 973 ईस्वी में उज्जैन से भूमि अनुदान जारी किया था, उनके उदगम के एक साल बाद।